### **รายงานการประชุมสภาเทศบาลตำบลเกาะพะงัน**

**สมัยสามัญ สมัยที่ 1 ครั้งที่ 1 ประจำปี 2562**

### **วันจันทร์ ที่ 24 กุมภาพันธ์ พ.ศ. ๒๕63 เวลา 10.00 น.**

**ณ ห้องประชุมสภาเทศบาลตำบลเกาะพะงัน ชั้น ๒**

|  |  |  |  |  |
| --- | --- | --- | --- | --- |
| **ลำดับที่** | **ชื่อ - สกุล** | **ตำแหน่ง** | **ลายมือชื่อ** | **หมายเหตุ** |
| 1. | นายกิตติ บัวสมุย | ประธานสภาเทศบาล | กิตติ บัวสมุย |  |
| 2. | นายกันตภณ ทีปรัตนกุล | รองประธานสภาเทศบาล | กันตภณ ทีปรัตนกุล |  |
| ๓. | นายสันติ ยวนานนท์ | สมาชิกสภาเทศบาล | สันติ ยวนานนท์ |  |
| 4. | นายพงศ์จิตร จิตต์จร | สมาชิกสภาเทศบาล | พงศ์จิตร จิตต์จร |  |
| 5. | นายวีระพงศ์ คำจันทร์ | สมาชิกสภาเทศบาล | วีระพงศ์ คำจันทร์ |  |
| 6. | นายตรีวิทย์ จงจิตต์ | สมาชิกสภาเทศบาล | ตรีวิทย์ จงจิตต์ |  |
| 7. | นายโรจน์ศักดิ์ ฟ้าสิริพร | สมาชิกสภาเทศบาล | โรจน์ศักดิ์ ฟ้าสิริพร |  |
| 8. | นายไพรัช พรหมเจริญ | สมาชิกสภาเทศบาล | ไพรัช พรหมเจริญ |  |
| 9. | นายณฤทธิ์ สมพลเดช | สมาชิกสภาเทศบาล | ณฤทธิ์ สมพลเดช |  |
| 10. | นายสิริชัย ฟ้าสิริพร | สมาชิกสภาเทศบาล | สิริชัย ฟ้าสิริพร |  |
| 11. | นายพงศ์ธร ทองสอน | เลขานุการสภาเทศบาล | พงศ์ธร ทองสอน |  |

**ผู้ไม่มาประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ - สกุล** | **ตำแหน่ง** | **ลายมือชื่อ** | **หมายเหตุ** |
| 1. | นายพีระศิลป์ เกื้อสกุล | สมาชิกสภาเทศบาล | พีระศิลป์ เกื้อสกุล | ลา |
| 2. | นายอดิศักดิ์ ฐิตวัฒนกุล | สมาชิกสภาเทศบาล | อดิศักดิ์ ฐิตวัฒนกุล | ลา |

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ - สกุล** | **ตำแหน่ง** | **ลายมือชื่อ** | **หมายเหตุ** |
| 1. | นายประทีป ทวยเจริญ | นายกเทศมนตรี | ประทีป ทวยเจริญ |  |
| 2. | นายนรินทร์ วัฒนปักษ์ | รองนายกเทศมนตรี | นรินทร์ วัฒนปักษ์ |  |
| 3. | นายยงยุทธ พิริยสถิต | รองนายกเทศมนตรี | ยงยุทธ พิริยสถิต |  |
| 4. | นายสนชัย ศรีทองกุล | เลขานุการนายกเทศมนตรี | สนชัย ศรีทองกุล |  |
| 5. | นายชำนาญ จันทร์ชูกลิ่น | ปลัดเทศบาล | ชำนาญ จันทร์ชูกลิ่น |  |
| 6. | นายวิชัย นวลนิ่ม | รองปลัดเทศบาล | วิชัย นวลนิ่ม |  |
| 7. | นายธนัช ศรีแก้ว | ผอ.กองสาธารณสุขฯ | ธนัช ศรีแก้ว |  |
| 8. | นายนิลพัฒน์ ถ่ายง่วน | นักจัดการงานทะเบียนฯ | นิลพัฒน์ ถ่วยง่วน |  |
| 9. | นายสาโรจน์ ปานมาศ | ผอ.กองช่าง | สาโรจน์ ปานมาศ |  |
| 10. | นางสาวมนัสนันท์ ตันเกียรติพงัน | ผอ.กองคลัง | มนัสนันท์ ตันเกียรติพงัน |  |

- 2 -

**เริ่มประชุมเวลา 10.00 น.**

นายพงศ์ธร ทองสอน - เมื่อถึงเวลา 10.00 น. ได้มีสมาชิกสภาเทศบาล มาประชุมครบองค์ประชุม ตาม ระเบียบกระทรวงมหาดไทยว่าด้วยข้อบังคับการประชุมสภาท้องถิ่น ๒๕๔๗ แก้ไข เพิ่มเติม (ฉบับที่ ๒) พ.ศ. ๒๕๕๔ ข้อ ๒๕ แล้ว ขอเชิญประธานสภาเทศบาล ดำเนินการ

ประชุมตามระเบียบวาระการประชุม

**ระเบียบวาระที่ 1** **- เรื่องที่ประธานแจ้งให้ที่ประชุมทราบ**

นายกิตติ บัวสมุย - ก่อนที่ผมจะแจ้งเรื่อง เทศบาลเราได้มีพนักงานมาบรรจุใหม่ 2 ท่าน ผมจึงอยากให้เขาแนะนำตัวให้ท่านได้รู้จักครับ

นางสาวจุรีรัตน์ ช่วยด้วง - สวัสดีค่ะ ท่านประธานที่เคารพ สมาชิกสภาทุกท่าน คณะผู้บริหาร ดิฉันนางสาว จุรีรัตน์ ช่วยด้วง มาบรรจุในตำแหน่งเจ้าพนักงานจัดเก็บรายได้ สังกัดกองคลัง ค่ะ

นางสาวนิสารัก ปลักปลา- สวัสดีค่ะ ท่านประธานที่เคารพ สมาชิกสภาทุกท่าน คณะผู้บริหาร ดิฉันนางสาว นิสารัก ปลักปลา มาบรรจุในตำแหน่งเจ้าพนักงานจัดเก็บรายได้ สังกัดกองคลัง ค่ะ

นายกิตติ บัวสมุย - มาด้วยกัน 2 ท่าน เรื่องทีผมจะแจ้งเรื่องโครงการที่ได้ผ่านการเปิดซองหาผู้รับเหมาไปแล้ว มีทั้งหมด 3 โครงการ โครงการที่ 1 โครงการก่อสร้างถนน คสล.สายบ้านในสวน ซอย 2 หมู่ที่ 2 ราคากลาง 4,349,025 บาท บริษัทที่ได้ไปคือ บริษัท โชคสุขชัย คอนสตรัคชั่น จำกัด ราคาที่ประมูลได้คือ 3,240,000 บาท โครงการที่ 2 โครงการก่อสร้างถนน คสล.สายบุญศรีทอง ราคากลาง 2,647,687 บาท บริษัทที่ได้ไปคือ หจก.สุพลรัตน์ การโยธา ราคาที่ประมูลได้คือ 1,946,000 บาท โครงการที่ 3 โครงการก่อสร้างถนนคสล.สายหินสองก้อน ราคากลาง 2,386,867 บาท บริษัทที่ได้ไปคือ สมุยโลจิสติก ราคาที่ประมูลได้ไปคือ 2,152,100 บาท เรื่องที่ผมจะแจ้งให้ที่ประชุมทราบเรื่องสุดท้ายคือเรื่องไฟฟ้า ในทุกๆสาย ผมฝากให้ผู้บริหารตรวจสอบ เพราะช่วงนี้เป็นช่วงที่นักท่องเที่ยวเข้ามาเป็นจำนวนมาก ผมก็ขอแจ้งให้ทราบแค่นี้

**ระเบียบวาระที่ 2 - เรื่องรับรองการประชุมครั้งที่แล้ว**

นายกิตติ บัวสมุย **-** สำหรับการประชุมครั้งที่แล้ว คือ การประชุมสมัยสามัญ สมัยที่ 4 ครั้งที่ 1 ในวันที่ 27 ธันวาคม 2562 เวลา 10.00 น. ณ ห้องประชุมเทศบาลตำบลเกาะพะงัน ชั้น 2 มีท่านใดจะสอบถามเกี่ยวกับรายงานการประชุมขอเชิญครับ

นายกิตติ บัวสมุย - มีท่านใดขอแก้ไข เปลี่ยนแปลงหรือไม่ ถ้าไม่มี ผมขอมติที่ประชุมรับรองการประชุมสภา สมัยสามัญ สมัยที่ 4 ครั้งที่ 1 ในวันที่ 27 ธันวาคม 2562 ด้วยครับ

มติที่ประชุม - รับรอง 9 เสียง ไม่รับรอง – งดออกเสียง 1

-3-

**ระเบียบวาระที่ 3 - เรื่องด่วน (ถ้ามี)**

นายกิตติ บัวสมุย **-** เชิญท่านสมาชิกครับ

นายกันตภณ ทีปรัตนกุล - เรียนท่านประธานสภาที่เคารพ เพื่อสมาชิกทุกท่าน คณะผู้บริหาร เรื่องด่วนที่ผมจะแจ้งคือเรื่องถนนในตลาดเก่าทรุด ทางเทศบาลก็ได้แก้ไขโดยการนำแอสฟัลมาบดอัด แต่ผมคิดว่าคงอยู่ได้ไม่นาน ซึ่งถนนเส้นนั้นเป็นถนนสายหลัก ผมอยากให้แก้ไขเป็นการด่วน ขอบคุณครับ

นายกิตติ บัวสมุย - มีสมาชิกท่านใดอีกไหมครับ เชิญครับ ถ้าไม่มีผมขอเข้าระเบียบวาระต่อไปนะครับ

**ระเบียบวาระที่ 4 - เรื่องกระทู้ถาม (ถ้ามี)**

นายกิตติ บัวสมุย **-** เชิญท่านสมาชิกครับ

นายสันติ ยวนานนท์ - เรียนท่านประธานสภา คณะผู้บริหาร เพื่อนสมาชิก ผมมีกระทู้ถาม เรื่องสวนเฉลิมพระเกียรติ มีป้ายกรอบและตราพระปรมาภิไธยย่อ วางอยู่ตอนนี้ ชำรุด ผมก็อยากถามว่าเราจะรื้อออกหรือจะเก็บไว้ มีใบไม้ขยะลงไปกอง ตัวหนังสือก็จาง ถ้าจะเก็บไว้ผมขอให้ช่วยบำรุงให้สวยงาม ให้ทันวันที่ 28 กรกฎคม 2563 ด้วยครับ เรื่องที่ 2 ผมจะถามว่า เมื่อบริเวณตรงนั้นเป็นสวนเฉลิมพระเกียรติแล้ว ซึ่งรวมถึงลานตัวหนอนด้วย ก็มีผู้มาขออนุญาตให้สถานที่บริเวณนั้นมาจัดงานแต่งงานผมคิดว่าเป็นการไม่สมควร เพราะอาจจะมีภาพหลุดออกไปว่ามีการดื่มเครื่องดื่มแอลกอฮอล์ บริเวณนั้น อาจจะมีปัญหาขึ้นได้ในภายหลัง ซึ่งงานนี้เขาได้แจกการ์ดไปแล้ว ควรจะแก้ปัญหาอย่างดี แล้วครั้งต่อไปทางเทศบาลควรมีป้ายประกาศหรือไม่ว่า ห้ามจัดงานในบริเวณนี้เพื่อเป็นการป้องกันในครั้งต่อไปครับ

นายประทีป ทวยเจริญ - เรียนเพื่อนสมาชิกที่เคารพครับ ผมเป็นคนอนุญาตเอง บางครั้งผมก็ได้อนุญาตไปโดยที่ไม่ได้พิจารณาให้ถี่ถ้วน ให้เขาไปจัดในบริเวณชายหาดได้หรือไม่ ในส่วนตรงนั้นผมว่าคงไม่มีปัญหา และในครั้งต่อไปก็ไม่อนุญาตให้จัดงานในบริเวณนั้นอีก เพราะบริเวณนั้นทางเทศบาลได้ยกให้เป็นสวนเฉลิมพระเกียรติแล้ว ให้จัดได้เฉพาะบริเวณชายหาดเท่านั้น

นายตรีวิทย์ จงจิตต์ - ครับผมจะประสานกับทางเจ้าภาพเองให้เลื่อนการจัดงานลงไปที่ชายหาดสาธารณะ เพื่อความสบายใจของทุกฝ่าย

นายกิตติ บัวสมุย - ผมว่าเป็นการดี ที่เราได้มาปรึกษาพูดคุยกันในเรื่องนี้ เพื่อจะเป็นแนวทางในการปฏิบัติต่อๆไป มีสมาชิกท่านใดมีกระทู้ถามอีกหรือไม่

นายตรีวิทย์ จงจิตต์ - เรียนประธานสภา เพื่อนสมาชิกทุกท่าน ผมมีเรื่องกระทู้ถามเรื่องในสื่อออนไลน์หนึ่งได้ทำการเผยแพร่คลิปควันที่เกิดจากเตาเผาขยะ และมีการเผยแพร่ต่อไปทั่วโลก ซึ่งเป็นเรื่องด้านลบ ซึ่งผมคิดว่าทางเทศบาลน่าจะมีการชี้แจงว่าทำไมทางเทศบาลต้องเผา และเราควรจะเข้มงวดในการปล่อยมลพิษ ผมว่าเทศบาลควรมีคำชี้แจง เพราะเรื่องนี้เป็นเรื่องด้านลบของเกาะพะงัน ขอบคุณครับ

-4-

นายยงยุทธ พิริยสถิต - ขอบคุณเพื่อนสมาชิกที่ได้กรุณาตั้งกระทู้ถามเรื่องนี้ เรื่องนี้ผมก็ได้ติดตามอยู่ ผมได้ปรึกษากับคุณธนัช ศรีแก้วแล้วว่า เมื่อเผาแล้วมีควัน เราต้องจัดการกับควันที่เกิดขึ้นนั้นอย่างไร ผมก็ตระหนักในเรื่องนี้ครับ แต่เราก็น่าจะมีหน่วยชี้แจงกับผู้ใช้สื่อออนไลน์ ว่าทำไมเราต้องเลือกวิธีการเผาในการกำจัดขยะ เราก็ต้องคุยกับผู้รับเหมาว่าจะสามารถแก้ไขตรงจุดนี้ได้อย่างไรบ้าง ผมขอบคุณอีกครั้งที่ได้สอบถามมา เพราะเรื่องนี้กระทบกับธุรกิจการท่องเที่ยวของเกาะพะงัน

นายกิตติ บัวสมุย - ขอบคุณครับ ที่มีเรื่องให้ได้มาบอกกล่าวกัน มีสมาชิกท่านใดมีกระทู้ถามอีกหรือไม่ ถ้าไม่มีผมขอเข้าระเบียบวาระต่อไป

**ระเบียบวาระที่ 5 -**  **เรื่องการกำหนดสมัยประชุมสภา สมัยสามัญ ประจำปี 2563 และการกำหนดสมัยประชุมสภาสมัยสามัญ สมัยแรก ประจำปี 2564**

นายกิตติ บัวสมุย- การประชุมสภาเทศบาล สมัยสามัญหนึ่งปี จะมี ๔ สมัย แต่ละสมัยมีกำหนด ๓๐ วัน ซึ่งสมัยแรกของปี ๒๕๖๓ ได้กำหนดไว้แล้ว ในระหว่างวันที่ ๑ กุมภาพันธ์ – ๑ มีนาคม ๒๕๖๓ ในวันนี้ จะได้กำหนดสมัยประชุม สมัยที่ ๒ ,๓ และสมัยที่ ๔ มีกำหนดระยะเวลา ๓๐ วัน และกำหนดการประชุมสภาเทศบาล สมัยแรกประจำปี ๒๕๖๔ พร้อมกำหนดวันในแต่ละสมัยด้วยว่าอยู่ในช่วงวันที่เท่าใด ซึ่งผมขอนำเรียนข้อมูลในปีที่ผ่านมาว่า สภาเทศบาลได้กำหนดสมัยประชุมสภาสมัยสามัญ กำหนดในเดือนใดบ้าง สมัยที่ ๒ เดือนเมษายน สมัยที่ ๓ เดือนสิงหาคม และสมัยที่ ๔ เดือนธันวาคม

มติที่ประชุม - กำหนดสมัยประชุมสภาเทศบาลสมัยสามัญ ประจำปี ๒๕๖๓ ดังนี้

สมัยที่ ๒ ระหว่างวันที่ ๑-๓๐ เมษายน ๒๕๖๓

สมัยที่ ๓ ระหว่างวันที่ ๑-๓๐ สิงหาคม ๒๕๖๓

สมัยที่ ๔ ระหว่างวันที่ ๑-๓๐ ธันวาคม ๒๕๖๓

กำหนดให้มีการประชุมสภาเทศบาล สมัยสามัญ สมัยแรก ประจำปี ๒๕๖๔ ดังนี้

- สมัยที่ ๑ ระหว่างวันที่ ๑ กุมภาพันธ์ – ๒ มีนาคม ๒๕๖๔

**ระเบียบวาระที่ 6 - เรื่องขอความเห็นชอบให้เทศบาลตำบลบ้านใต้ใช้เตาเผาร่วมกับเทศบาลตำบลเกาะ พะงันในการกำจัดขยะมูลฝอย**

นายกิตติ บัวสมุย - เชิญท่านนายกครับ

นายประทีป ทวยเจริญ - เรียนประธานสภา

ด้วยข้าพเจ้า นายประทีป ทวยเจริญ นายกเทศมนตรีตำบลเกาะพะงัน ขอเสนอญัตติขอความเห็นชอบให้เทศบาลตำบลบ้านใต้ ใช้เตาเผาร่วมกับเทศบาลตำบลเกาะพะงันในการกำจัดขยะมูลฝอย เป็นระยะเวลา ๕ เดือน ตามบันทึกข้อตกลงความร่วมมือ (MOU) การรวบรวมกลุ่มพื้นที่ในการจัดการมูลฝอย (Cluster) ขององค์กรปกครองส่วนท้องถิ่น กลุ่มที่ ๖ จังหวัดสุราษฎร์ธานี โดยทางเทศบาลตำบลบ้านใต้ ยินดีชำระค่าธรรมเนียมการใช้พื้นที่กำจัดขยะมูลฝอยตามข้อกำหนดของเทศบาลตำบลเกาะพะงัน

-5-

อาศัยอำนาจตามความในพระราชบัญญัติเทศบาล พ.ศ. ๒๔๙๖ [แก้ไขเพิ่มเติมถึง (ฉบับที่ ๑๓) พ.ศ. ๒๕๕๒] ส่วนที่ ๓ หน้าที่ของเทศบาล บทที่ ๓ ทวิ การทำการนอกเขตเทศบาลและการทำการร่วมกับบุคคลอื่น มาตรา ๕๗ ทวิ (๒)

จึงเรียนมาเพื่อทราบ และพิจารณานำเข้าที่ประชุมสภาท้องถิ่นพิจารณาให้ความ เห็นชอบต่อไป

นายกิตติ บัวสมุย - มีสมาชิกท่านใดจะสอบถามไหมครับ

นายยงยุทธ พิริยสถิต - เรียนท่านประธานสภา เพื่อนสมาชิกทุกท่าน เรื่องนี้ทางเทศบาลบ้านใต้ได้โทรศัพท์มาปรึกษากับผม ว่าขอใช้เตาเผาร่วมกับเราไปก่อนในระหว่างรอเตาเผาขยะที่เขาจะได้รับจัดสรรมา ซึ่งขยะที่ว่านั้นเป็นขยะที่เกิดขึ้นใหม่รายวันของเทศบาลตำบลบ้านใต้ ไม่เกี่ยวข้องกับขยะเดิมที่อยู่ในหลุมขยะของเขา ซึ่งเขาขอให้เราช่วยเป็นระยะเวลา 5 เดือน เพื่อให้เขาได้สร้างเตาเผาขยะของเขาให้แล้วเสร็จ ผมจึงอยากเรียนในที่ประชุมแห่งนี้ให้ทราบ

นายกันตภณ ทีปรัตนกุล - เรียนท่านประธานที่เคารพ เพื่อสมาชิกทุกท่านครับ เรื่องที่เทศบาลตำบลบ้านใต้จะมาเผากับเรานั้น ทางเทศบาลบ้านใต้ก็ควรที่จะคัดแยกขยะจากต้นทางมาให้เราด้วย เพื่อลดภาระของเรา และเศษตะกอนที่เกิดจากการเผาเขาก็ต้องช่วยรับผิดชอบด้วยเช่นกัน ซึ่งข้อตกลงนั้นก็ว่ากันอีกที ซึ่งต้องได้มติจากที่ประชุมสภาแห่งนี้ก่อน ซึ่งผมเองก็เห็นใจเทศบาลตำบลบ้านใต้ แต่ในขณะเดียวกันที่เราก็รับภาระทางสังคม และภาระทางมลภาวะอยู่ไม่น้อยเช่นกัน อย่างที่ท่านรองยงยุทธได้กล่าวไปแล้ว ซึ่งตอนนี้เราก็เป็นชุมชนเมืองแล้ว ถ้าเขาสามารถที่จะแบ่งเบาภาระอย่างที่ผมได้กล่าวไปข้างต้นแล้ว ผมก็ยินดี ผมก็ฝากทางท่านผู้บริหารให้เจรจาดู ว่าเป็นไปได้ไหมที่ทางเทศบาลตำบลบ้านใต้จะช่วยแบ่งเบาภาระเหล่านี้ของเรา ขอบคุณครับ

นายประทีป ทวยเจริญ - ผมขอชี้แจงอย่างนี้ครับว่าถ้าเขาขอให้ช่วยในระยะยาว เราก็ไม่สามารถอนุญาตได้ แต่ด้วยระยะเวลาที่เขาขอนั้นเพียง 5 เดือนซึ่งก็สามารถที่จะช่วยเหลือกันได้ ซึ่งไม่แน่ว่าในระยะยาวต่อไป ทางเทศบาลตำบลเกาะพะงันเองก็อาจจะต้องไปใช้เตาเผาร่วมกับเทศบาลตำบลบ้านใต้ ซึ่งถ้าระยะเวลาเพียงเท่านี้ก็สามารถช่วยเหลือเกื้อกูลกันได้ ขอบคุณครับ

นายยงยุทธ พิริยสถิต - ขออนุญาตท่านประธานอีกครั้งหนึ่ง ผมเห็นด้วยกับท่านกันตภณ เรื่องภาระที่เราต้องแบกรับ ซึ่งระยะเวลาแค่ 5 เดือนนี้ เราก็สามารถช่วยได้ ต่างกับของเทศบาศตำบลเพชรพะงันที่ไม่ได้กำหนดระยะเวลาไว้ ซึ่งผมคิดว่าคงยากในทางปฏิบัติของเทศบาลบ้านใต้ที่จะดำเนินการเผาด้วยตัวเองและก็อาจจะเกิดปัญหาตามมาแน่นอน ซึ่งผมก็ให้คำแนะนำไปว่าควรที่จะจ้างเอกชนเผา แต่ผมก็ไม่สามารถที่จะก้าวล้ำเรื่องงบประมาณภายในของเขาได้ และในเรื่องที่มีนักท่องเที่ยวโพสเผยแพร่คลิปวิดีโอเรื่องการเผาขยะของเรานั้น ผมก็ได้ ให้ทางรองปลัดวิชัยได้ชี้แจงผ่านสื่อออนไลน์นั้นแล้ว ผมจะให้รองปลัดวิชัยชี้แจง ว่าได้ดำเนินการไปอย่างไรแล้วบ้างครับ

-6-

นายวิชัย นวนนิ่ม - จากการที่มีนักท่องเที่ยวใช้บัญชีเฟซบุคเผยแพร่คลิปวิดีโอควันที่เกิดจากการเผาขยะของเทศบาลเรานั้น เรื่องเกิดขึ้นประมาณต้นเดือน ซึ่งทางผมก็ไม่ได้นิ่งนอนใจ ผมก็ได้ติดต่อส่วนตัวให้เขาลบคลิปวิดีโอดังกล่าวนั้นทิ้ง ซึ่งในช่องแสดงความคิดเห็นก็ได้มีการต่อว่ากันเยอะ สิ่งที่ผมได้ชี้แจงไปคือ เพราะเรามีวิธีการนี้วิธีการเดียวในการกำจัดขยะ ซึ่งเขาตอบกลับมาว่าสิ่งที่เกิดขึ้นนั้นส่งผลกระทบกับชีวิตเขามาก ผมก็ได้ติดต่อไปเพื่อจะพูดคุยกับเขาโดยตรง แต่เขาก็ยังเงียบและปฏิเสธผมอยู่ ผมจึงเรียนมาเพื่อให้ทุกท่านได้ทราบ ขอบคุณครับ

นายกิตติ บัวสมุย - ไม่ทราบว่าบุคคลนั้นพักอยู่บริเวณไหนครับ

นายวิชัย นวนนิ่ม - เขาไม่เปิดเผยตัวครับ และปฏิเสธที่จะพูดคุยโดยตรง

นายกิตติ บัวสมุย - สมาชิกท่านใดมีเรื่องจะสอบถามอีกไหมครับ ถ้าไม่มีผมขอความเห็นชอบ สมาชิกสภาท่านใดเห็นชอบให้เทศบาลตำบลบ้านใต้ใช้เตาเผาร่วมกับเทศบาลตำบลเกาะพะงันในการกำจัดขยะมูลฝอย ยกมือครับ

มติที่ประชุม - เห็นชอบ 1 เสียง (นายสันติ ยวนานนท์) ไม่เห็นชอบ 6 เสียง (นายตรีวิทย์ จงจิตต์ , นายวีระพงศ์ คำจันทร์ , นายพงศ์จิตร จิตต์จร , นายโรจน์ศักดิ์ ฟ้าสิริพร , นายไพรัช พรหมเจริญ , นายณฤทธิ์ สมพลเดช) งดออกเสียง 2 เสียง (นายกันตภณ ทีปรัตนกุล , นายวีระพงศ์ คำจันทร์)

**ระเบียบวาระที่ 7 เรื่องขอความเห็นชอบจ่ายขาดเงินสะสม ประจำปี 2563**

นายกิตติ บัวสมุย - เชิญท่านนายกครับ

นายประทีป ทวยเจริญ - ผมนายประทีปทวยเจริญ นายกเทศมนตรีตำบลเกาะพะงันขอเสนอญัตติขอความเห็นชอบจ่ายขาดเงินสะสม ประจำปีงบประมาณ ๒๕๖3

เรียน ประธานสภาเทศบาลตำบลเกาะพะงัน

ด้วยข้าพเจ้า นายประทีป ทวยเจริญ นายกเทศมนตรีตำบลเกาะพะงัน ขอเสนอญัตติขอความเห็นชอบจ่ายขาดเงินสะสมที่เทศบาลเก็บรักษาไว้เอง เพื่อจ่ายในการดำเนินการตามอำนาจหน้าที่ จำนวน ๓๙,๙๘๓,๑๓๗.๕๖.- บาท (- สามสิบเก้าล้านเก้าแสนแปดหมื่นสามพันหนึ่งร้อยสามสิบเจ็ดบาทห้าสิบหกสตางค์.-) โดยมีรายละเอียดดังนี้

**1. โครงการปรับปรุงภูมิทัศน์ท่าเทียบเรือท้องศาลา** หมู่ที่ 1 ตำบลเกาะพะงัน งบประมาณ 8,332,765.85 บาท โดยทำการก่อสร้างรายละเอียดดังนี้

1.1 ก่อสร้างถนน คสล.ขนาดกว้าง 6.00 เมตร ยาว 140 เมตร หนา 0.15 เมตร หรือพื้นที่ไม่น้อยกว่า 1,890 ลูกบาศก์เมตร

1.2 ก่อสร้างบ่อพัก คสล.ขนาด 1.00 x 1.05 เมตร ลึกเฉลี่ย 1.50 เมตร จำนวน 22 บ่อ

1.3 งานท่อระบายน้ำคสล.(มอก.) ชั้น 3 ขนาดเส้นผ่าศูนย์กลาง 0.40 เมตร จำนวน 240 ท่อน

-7-

1.4 ก่อสร้างคันหินสำเร็จรูป ขนาด 0.15 x 0.30 เมตร ยาว 835 เมตร

1.5 งานผิวคอนกรีตพิมพ์ลาย ขนาดกว้าง 0.90 เมตร หนา 0.05 เมตร ยาว 467 เมตร หรือพื้นที่ไม่น้อยกว่า 420 ตารางเมตร

1.6 งานเรียงหินใหญ่คละขนาดสันเขื่อนกว้าง 1.00 เมตร ยาว 365.00 เมตร สูงเฉลี่ย 3.00 เมตร ลาดเอียง 1:1 ปริมาตรไม่น้อยกว่า 2,737 ลูกบาศก์เมตร

1.7 งานขุดลอกตะกอนดินช่วงที่ 1 ขนาดกว้าง 55.00 เมตร ยาว 200 เมตร ลึกเฉลี่ย 0.90 เมตร ปริมาตรไม่น้อยกว่า 9,900 ลูกบาศก์เมตร

1.8 งานขุดลอกตะกอนดิน ช่วงที่ 2 ขนาดกว้าง 6.00-8.00 เมตร ยาว 385 เมตร ลึกเฉลี่ย 1.00 เมตร ปริมาตรดินไม่น้อยกว่า 2,772 ลูกบาศก์เมตร

1.9 งานถมดินตะกอนที่ได้จากการขุด จำนวน 2 จุด ปริมาตรดินถม 11,497 ลูกบาศก์เมตร

**2. โครงการปรับปรุงภูมิทัศน์ท่าเทียบเรือหัวเทียน 2** หมู่ที่ 1 ตำบลบ้านใต้ งบประมาณ 17,821,285.71 บาท รายละเอียดตามแบบแปลนเทศบาล โดยทำการก่อสร้าง รายละเอียดดังนี้

2.1 งานถนนคสล.ขนาดกว้าง 1.00-6.00 เมตร หนา 0.15 เมตร ยาวรวม 596.00 เมตร หรือพื้นที่รวมไม่น้อยกว่า 2,826 ตารางเมตร

2.2 งานลาน คสล.ขนาดกว้าง 7.00-15.00 เมตร หนา 0.15 เมตร ยาวรวม 268.00 เมตร หรือพื้นที่ คสล. ไม่น้อยกว่า 2,820 ตารางเมตร

2.3 งานบล๊อกคอนกรีตทางเท้า ขนาดหนา 0.05 เมตร พื้นที่รวม 2,460 ตารางเมตร พร้อมคันหินสำเร็จรูปหนา 0.15 x 0.30 x 1.00 เมตร ยาว 368 เมตร

2.4 งานท่อระบายน้ำ คสล.ชั้น 3 พร้อมบ่อพัก คสล. ขนาด 0.80 x 1.00 เมตร ลึกเฉลี่ย 1.60 เมตร จำนวน 35 บ่อ พร้อมท่อ คสล มอก. ชั้น 3 ขนาดเส้นผ่าศูนย์กลาง 0.40 เมตร จำนวน 362 ท่อน

2.5 งานก่อสร้างที่พักสายตรวจ คสล. ขนาดกว้าง 3.00 เมตร ยาว 4.00 เมตร สูง 2.70 เมตร โครงหลังคาเหล็ก หลังคามุงกระเบื้องไฟเบอร์ซีเมนต์

2.6 งานก่อสร้างห้องน้ำ คสล.ขนาดกว้าง 3.00 เมตร ยาว 4.00 เมตร สูง 3.00 เมตร โครงหลังคาเหล็ก หลังคามุงกระเบื้องไฟเบอร์ซีเมนต์

2.7 งานรั้วลูกกรงแสตนเลส ขนาดสูง 0.70 เมตร ยาว 193 เมตร พร้อมงานเสาตอม่อ คสล.

2.8 งานสะพานทุ่นขึ้นลงเรือ แบบที่ 1 ขนาดกว้าง 3.00 เมตร ยาว 7.00 เมตร จำนวน 10 ชุด พร้อมทางลาดเชื่อม

-8-

2.9 งานสะพานท่าเทียบเรือ แบบที่ 2 ขนาดกว้าง 2.00 เมตร ยาว 10.00 เมตร จำนวน 5 ชุด

2.10 งานกำแพงกันดิน เสาเข็ม และแผ่นพื้น คสล. ลึกเฉลี่ย 3.00 เมตร ยาว 261 เมตร

2.11 งานก่อสร้างฐานพร้อมติดตั้งเครื่องออกกำลังกายแสตนเลส จำนวน 20 ชุด และเครื่องเล่นเด็ก จำนวน 1 ชุด

2.12 งานขยายเขตไฟฟ้าและติดตั้งหม้อแปลง ขนาด 250 KVA จำนวน 1 ชุด พร้อมตู้ไฟ MDB 2ชุด และสายไฟฟ้า NYY

**3. โครงการก่อสร้างถนน คสล. พร้อมรางระบายน้ำถนนดอนทรายและท่อระบายน้ำถนนสายนา-ดอนทราย** หมู่ที่ 1 ตำบลเกาะพะงัน งบประมาณ 7,๖๗2,000 บาท รายละเอียดตามแบบแปลนเทศบาลตำบลเกาะพะงัน โดยทำการก่อสร้าง ดังนี้

3.1 งานรื้อถนนสายนาดอนทราย กว้าง 5.00 เมตร ยาว 633.00 เมตร และรื้อถอนสายดอนทราย กว้าง 6.00 เมตร ยาว 20 เมตร พื้นที่รวม 3,285 ตารางเมตร

3.2 งานก่อสร้างถนน คสล. ขนาดกว้าง5.86-6.00 เมตร หนา 0.15 เมตร ยาว 653 เมตร พื้นที่ คสล.รวมไม่น้อยกว่า 3,611 ตารางเมตร

3.3 งานรางระบายน้ำรูปตัวยู ขนาดกว้าง 0.50 เมตร หนา 0.125 เมตร ลึกเฉลี่ย 0.63 เมตร ยาว 100.00 เมตร พร้อมฝาปิด คสล.

3.4 งานบ่อพัก คสล. ขนาด 0.80 x1.00 เมตร หนา 0.125 เมตร ลึกเฉลี่ย 1.53 เมตร พร้อมฝาปิด คสล. และท่อระบายน้ำ คสล.มอก ชั้น 3 ขนาดเส้นผ่าศูนย์กลาง 0.40 เมตร จำนวน 828 ท่อน

3.5 งานท่อลอดเหลี่ยม คสล. เชื่อมบ่อพักเดิม ขนาดกว้าง 0.45 เมตร หนา 0.125 เมตร ลึกเฉลี่ย 0.70 เมตร ยาว 2.60 เมตร

**4. โครงการก่อสร้างปรับปรุงที่ดินของเทศบาลตำบลเกาะพะงันและไหล่ทางถนนลุ่มงาช้าง** หมู่ที่ 3 ตำบล เกาะพะงัน งบประมาณ 338,000 บาท รายละเอียดตามแบบแปลนของเทศบาลตำบลเกาะพะงัน โดยทำการก่อสร้างดังนี้

4.1 งานถางป่าขุดตอปรับระดับดินเดิม และบดอัด ขนาดกว้าง 8.00 เมตร ยาว 450 เมตร พื้นที่รวมไม่น้อยกว่า 3,600 ตารางเมตร

4.2 งานก่อสร้างกำแพงกันดิน 1 ขนาดกว้าง 2.30 เมตร ลึกเฉลี่ย 1.50 เมตร ยาว 10 เมตร

4.3 งานก่อสร้างกำแพงกันดิน 2 ขนาดกว้าง 2.70 เมตร ลึกเฉลี่ย 1.50 เมตร ยาว 10 เมตร

-9-

**5. โครงการก่อสร้างถนน คสล.สายเขาไม้งาม ช่วงที่ 2** หมู่ที่ 2 ตำบลเกาะพะงัน งบประมาณ 2,261,200 บาท รายละเอียดตามแบบแปลนของเทศบาลตำบลเกาะพะงัน โดยทำการก่อสร้างถนนคสล. ขนาดกว้าง 5.00 เมตร หนา 0.15 เมตร ยาว 537.00 เมตร พื้นที่ คสล.ไม่น้อยกว่า 2,685 ตารางเมตร พร้อมถมดินไหล่ทางลูกรัง

**6. โครงการก่อสร้างรางระบายน้ำถนนโรงเรียนวัดราษฎร์เจริญ** หมู่ที่ 1 ตำบลเกาะพะงัน งบประมาณ 1,640,000 บาท รายละเอียดตามแบบแปลนของเทศบาลตำบลเกาะพะงัน โดยทำการก่อสร้างดังนี้

6.1 งานรื้อถนน คสล.เดิม พื้นที่ 374 ตารางเมตร และก่อสร้างถนน คสล.ใหม่ หนา 0.15 เมตร พื้นที่รวมไม่น้อยว่า 187 ตารางเมตร

6.2 งานก่อสร้างรางระบายน้ำ คสล.ช่วงที่ 1 และ 2 ขนาดกว้าง 0.50 เมตร หนา 0.125 เมตร ลึกเฉลี่ย 0.81 เมตร ยาว 265 เมตร พร้อมฝาปิด คสล.

**7. โครงการติดตั้งไฟกระพริบจุดเสี่ยงในเขตเทศบาล** หมู่ที่ 1-3 ตำบลเกาะพะงัน และหมู่ที่ 1 ตำบลบ้านใต้ งบประมาณ 495,886 บาท รายละเอียดตามแบบแปลนของเทศบาล โดยทำการก่อสร้างติดตั้งชุดไฟกระพริบโคมไฟพลังงานแสงอาทิตย์ เสาเหล็ก และตอม่อ คสล. จำนวน 50 ชุด

**๘. โครงการก่อสร้างถนน คสล.สายคลองบางจารุ-ชายทะเล ช่วงที่ 1 พร้อมท่อลอด หมู่ที่ 1 ตำบลบ้านใต้** งบประมาณ 1,422,000 บาท รายละเอียดตามแบบแปลนของเทศบาลตำบลเกาะพะงัน โดยทำการก่อสร้างดังนี้

๘.๑ งานก่อสร้างถนน คสล. ขนาดกว้าง ๕ เมตร หนา ๐.๑๕ เมตร ยาว ๒๔๕ เมตร หรือพื้นที่ คสล. ไม่น้อยกว่า ๑,๒๒๕ ตารางเมตร พร้อมไหล่ทางลูกรัง

๘.๒ งานก่อสรร้างท่อระบายน้ำ คสล. ชั้น ๓ ขนาดเส้นผ่าศูนย์กลาง ๐.๖๐ เมตร ยาว ๗ เมตร ชนิด ๒ ช่องทาง จำนวน ๒ จุด พร้อมกำแพงปากท่อ คสล.

จึงเรียนมาเพื่อพิจารณานำเข้าที่ประชุมสภาท้องถิ่นพิจารณาให้ความเห็นชอบต่อไป

นายกิตติ บัวสมุย - สมาชิกท่านใดมีเรื่องจะสอบถามเกี่ยวกับการจ่ายขาดเงินสะสมครั้งนี้ เชิญครับ

นายตรีวิทย์ จงจิตต์ - เรียนท่านประธานสภา เพื่อนสมาชิกทุกท่านครับ ผมขอพูดโดยรวมในทุกๆโครงการนะครับ ส่วนท่านอื่นจะมีการติติงโครงการอื่นๆในแต่ละโครงการก็ค่อยว่ากัน แต่ผมขอพูดถึงโดยรวมทั้งหมด ผมได้เปิดดูทุกโครงการแล้ว ตั้งแต่ผมเป็นสมาชิกสภามา ไม่เคยจ่ายขาดเงินสะสมเยอะขนาดนี้มาก่อนถึงสี่สิบล้าน โครงการแรกที่ผมเคยพิจารณาที่มีมูลค่ามากคือโครงการเตาเผาขยะ 14 ล้าน ซึ่งโครงการก็สำเร็จด้วยดี ผมก็ขอบคุณท่านนายกวันนั้นที่นำเสนอโครงการนี้ เพราะถ้าไม่ได้โครงการนั้นเราก็ไม่รู้ว่าจะแก้ปัญหาอย่างไร มาวันนี้ที่ต้องพิจารณาโครงการที่งบประมาณเยอะขนาดนี้ ผมก็เครียด ใจหนึ่งก็ล้วนแต่

-10-

เป็นโครงการที่ควรได้รับพิจารณาทั้งหมด แต่ผมได้ร่วมไปประชุมหมู่บ้านกับท่านผู้บริหารที่ หมู่1 ตำบลบ้านใต้ ตอนที่ท่านนายกและคณะผู้บริหารได้ไปนำเสนอโครงการ ทุกอย่างเป็นไปได้ด้วยดีหมด แต่เมื่อท่านกลับ เสียงตอบกลับจากชาวบ้านซึ่งเข้ามาหาผมวันนั้น ผมก็ได้แต่บอกว่า ให้ท่านไปคุยกับท่านนายกเลย เพราะผมพร้อมที่จะน้อมรับ ส่งเสริม ดูแล ผลประโยชน์ให้กับพวกท่าน เขาได้กล่าวถึงโครงการที่ผ่านมา ท่าเรือหัวเทียนเรือเข้าไม่ได้ งบประมาณแปดล้านที่ผ่านมา ผมขอชี้แจงดังนี้ เรือเข้าไม่ได้บางส่วนมีความตื้นเขิน ที่ทำไปแล้วก็เกิดความชำรุดเสียหาย ซึ่งงบประมาณที่ลงไปตรงนั้นแปดล้าน ทำให้ผมต้องกลับมาคิดถึงสิบเจ็ดล้านกว่าต่อไปนี้ ผมลองนำโครงการที่ท่านได้นำเสนอให้พิจารณานี้ลงในสื่อโซเซียล ซึ่งสามารถที่จะสอบถามความคิดเห็นได้ว่า สมควรที่จะทำ หรือไม่สมควรที่จะทำ ผมลองลงไปในบางกลุ่มเพื่อจะศึกษาข้อมูลตรงนี้ เสียงตอบกลับมาปรากฏว่ามีคนที่ไม่ต้องการมากกว่าที่ต้องการ ซึ่งโครงการก่อนหน้านี้ผมก็ได้เข้าไปถ่ายรูป วันนี้ถ้าสามารถแสดงทางจอโปรเจคเตอร์ได้ ผมก็จะฉายให้ดู ตรงบริเวณคอนกรีตพิมพ์ลายตรงนั้น เมื่อถึงเวลาน้ำทะเลขึ้นสูงสุด น้ำท่วมหมด ซึ่งเป็นช่วงก่อนที่จะเกิดพายุปาบึกพัดเข้ามา ผมได้เก็บภาพมาจากเฟซบุคของชาวบ้านที่ได้ไปถ่ายไว้ ซึ่งผมว่าหากเราจะไปสร้างสิ่งก่อสร้างก่อนที่จะมีการยกระดับในส่วนนั้นขึ้นมาก่อน ผมว่าพังครับ นี้ผมพูดถึงสิ่งที่จะเกิดในอนาคต ถ้าเราคิดกันให้รอบคอบว่าถ้าเราจะทำโครงการนี้ในตอนนี้เลย ซึ่งความลึกก็ยังไม่ได้ ความกว้างที่จะขยายให้เพียงพอกับในอนาคต ผมว่าก็ยังไม่เพียงพอ เราจะเอาอย่างนั้นหรือ ลองสอบถามความคิดเห็นหลายๆคน หลายๆด้าน ต่อมาโครงการที่สอง ถนนดอนทรายบ้านผมเอง ซึ่งมีมีความเดือดร้อนหลายๆครั้งหลายๆครา แต่เมื่อดูงบประมาณในการสร้างถนนหกร้อยกว่าเมตร งบประมาณเกือบแปดล้าน ผมพูดตรงๆตรงนี้เลย ว่าถ้าออกไปอย่างนี้ชาวบ้านต้องมาพูดกับผมอีกแน่นอน กับท่านนายกกับท่านผู้บริหารเขาไม่กล้าพูด ซึ่งผมก็โดนต่อว่าแรงๆมาหลายครั้งผมขอติงเรื่องราคา ผมดูในแบบแล้ว ดูราคา ดู BOQ แล้วว่ามีรายละเอียดเยอะแยะมากมาย แต่ถนนระยะทางครึ่งกิโลกว่าๆ งบประมาณเกือบแปดล้าน อีกอย่างหนึ่งคือ เมื่อปีที่แล้วเราเพิ่งซ่อมผิวถนนเส้นนี้ไป แล้วเราจะรื้อถนนที่เพิ่งจะซ่อมเมื่อปีที่แล้วทำใหม่เราก็สมควรคิดตรงนี้ อีกโครงการหนึ่งคือโครงการก่อสร้างถนนสายคลองบางจารุ ซึ่งอยู่ติดกับโรงเรียนเกาะพะงันศึกษา ซึ่งผมเป็นคณะกรรมการสถานศึกษาอยู่เรื่องนี้เป็นที่ถกเถียงกันในคณะกรรมการหลายครั้ง เรื่องอำนาจหน้าที่ในการอุทิศที่ดินเป็นสาธารณะ ซึ่งช่วงปลายติดที่ของโรงเรียนเกาะพะงันศึกษา วันนั้นผมไปงานโรงเรียน ผอ.โรงเรียนก็มาคุยกับผมว่า ทางผอ.และคณะกรรมการไม่มีอำนาจที่จะยกที่ของโรงเรียนให้เป็นที่สาธารณะ เจ้าของที่จริงๆเป็นของธนารักษ์ ผมก็เรียน ผอ.โรงเรียนไปว่าให้ทางท่าน ผอ.ทำหนังสือถึงธนารักษ์ ให้ทางธนารักษ์ตอบกลับมาว่าสามารถให้ได้หรือให้ไม่ได้ ส่วนที่เหลือผมจะไปคุยกับทางสภาเอง ซึ่งการดำเนินการ ผมอาจล่าช้า

-11-

แต่เราอย่าให้ใครต้องมามีความผิดกับเรื่องนี้ ทางผอ.เองก็มีความกังวล ซึ่งผมเองก็ดูแล้วว่าทางท่านผอ.และคณะกรรากรสถานศึกษาก็ไม่มีอำนาจที่จะให้หรือไม่ให้ที่ตรงนั้น ผมก็มีข้อสังเกตอยู่แค่นี้ ขอบคุณครับ

นายกิตติ บัวสมุย - เชิญท่านนายกครับ

นายประทีป ทวยเจริญ - ผมขออธิบายเรื่องท่าเทียบเรือบ้านใต้ ที่ต้องใช้งบประมาณเยอะเพราะ จะต้องกันตลิ่งไม่ให้พังไปมากกว่าเดิม และต้องทำถนนเพิ่มบริเวณนั้นด้วย แต่ถ้าชาวบ้านขัดข้อง และจะไม่ทำโครงการดังกล่าว ผมก็ไม่เป็นไรครับ เราก็ต้องมาคิดว่าที่เราจะทำหรือเราไม่ทำ เราจะได้จะเสียอย่างไร ถ้าทำเราก็ได้ประโยชน์ ถ้าไม่ทำ เงินนี้ก็ตกไป ซึ่งเงินตรงนี้เป็นเงินเก็บของเทศบาลเองที่ได้จากงบประมาณที่ตกมาแต่ละปี การตั้งงบประมาณในเทศบัญญัติเยอะขนาดนี้ไม่ได้ เพราะต้องมีเงินอุดหนุนจากรัฐ แต่งบนี้เป็นเงินของเราเองสามารถที่จะทำโครงการได้เลย ผมก็อยากให้ท่านพิจารณากันใหม่ ว่าเราจะนำเงินส่วนนี้มาใช้ทำประโยชน์ให้บ้านเราหรือจะไม่เอา เรื่องที่ว่าเรือไม่สามารถเข้าได้ ตามที่ผมเห็นก็สามารถเข้าได้ แต่ละลำก็มีขนาดใหญ่พอสมควร ในส่วนที่ตื้นเขินอย่างไร เราก็สามารถไปแก้ไขทีหลังได้ แต่โครงการนี้ งบประมาณนี้เราก็ควรที่จะทำก่อน แล้วค่อยว่ากัน เรื่องคนที่ไม่เห็นด้วยกับการทำโครงการนี้ ตอนที่ผมนำเสนอโครงการเตาเผาขยะก็มีคนไม่เห็นด้วย คัดค้านไม่ให้ทำ โครงการนี้ก็เหมือนกันอีก ผมแค่เสียดายงบประมาณที่จะตกไปเฉยๆ เรื่องแบบนั้นผมเองก็ดูแบบไม่เป็น ท่านที่ดูเป็นก็ช่วยอธิบายด้วยว่ามันผิดตรงไหนอย่างไร

นายกิตติ บัวสมุย - อย่างนี้ครับท่านนายก โครงการทุกโครงการต้องดำเนินการ แต่ที่ท่าน สท.ตรีวิทย์ บอกก็คือว่าอยากให้ยกพื้นสูงขึ้นกว่านี้ ต่อไปตรงนั้นน้ำจะท่วมหมด

นายประทีป ทวยเจริญ - ตามที่ผมดูก็ไม่ท่วม ผมผ่านไปผ่านมาหลายครั้งก็ไม่เห็นจะท่วม และที่ตรงนั้นได้ผ่านมรสุม พายุปาบึกมาครั้งหนึ่งแล้ว ก็ไม่เห็นว่าน้ำจะท่วม ส่วนที่ท่วมคงจะเป็นน้ำขึ้นน้ำลง ชั่วโมงเดียวก็ลงแล้ว

นายนรินทร์ วัฒนปักษ์ - เรียนท่านประธานที่เคารพ เพื่อนสมาชิกทุกท่าน ผมในฐานะที่เป็นผู้รับผิดชอบโดยตรงกับโครงการต่างๆเกี่ยวกับการจ่ายขาดเงินสะสมครั้งนี้ โครงการทุกโครงการที่ท่านนายกได้นำเข้าสภาเพื่อพิจารณานั้น ที่มาของโครงการ ตามที่เราได้พูดคุยกันนอกรอบ โครงการที่เพื่อนสมาชิก คณะผู้บริหาร กรรมการชุมชนเห็นว่าสำคัญ เป็นโครงการที่เร่งด่วนบ้างไม่เร่งด่วนบ้าง เท่าที่ผมดูแลทั้งฝ่ายกองช่าง สำนักปลัดและกองคลัง เรามีงบประมาณประจำปีที่เกี่ยวกับงบลงทุนของกองช่างที่เกี่ยวกับเรื่องไฟฟ้า ถนน ปีหนึ่งๆไม่เกินยี่สิบล้าน แต่ความจำเป็นและความต้องการของประชาชนในเขตเทศบาลมันเยอะกว่านั้นครับ สถานะคลังเท่าที่ผมดูเราก็สามารถนำเงินสะสมที่เกิดจากการตกของงบประมาณในแต่ละปีสะสมเข้าหลายๆปีก็เกิดเป็นจำนวนเงินหนึ่ง การที่วนายกเทศมนตรีได้ทำโครงการขึ้นมาเพื่อนำมาให้สภาพิจารณานั้น แสดงว่า สถานการเงินการคลังของเทศบาลนั้นไปได้ เมื่อปี 2562เราได้ดำเนินโครงการไปไม่กี่โครงการ มาในปี

-12-

2563 เราก็ได้ไม่กี่โครงการอีก ผมเลยสัญญากับเพื่อนสมาชิกว่าโครงการที่เหลือผมจะนำเข้ามาจ่ายขาดเงินสะสมทิ้งทวนให้หมด เพราะแต่ละโครงการที่เพื่อนสมาชิกเสนอมานั้น ล้วนแต่เป็นความต้องการของพี่น้องประชาชนทั้งสิ้น ทุกๆโครงการก็เป็นโครงการเพื่อสาธารณะทั้งหมด ที่เพื่อนสมาชิกได้นำเรียนมาก็มีเหตุ ที่ท่านนายกนำเรียนก็มีเหตุผลทั้งหมด ผมยกตัวอย่างโครงการที่หนึ่งที่นำเข้ามาให้เพื่อนสมาชิกพิจารณา โครงการนี้เป็นโครการย่อยที่ผ่านสภาเพื่อนสมาชิกได้เห็นชอบไปแล้วยี่สิบล้านบาท แล้วหลังจากนั้นลักษณะงานจะไปสอดคล้องกับโครงการใหญ่ของกรมโยธาธิการซึ่งจะประมูลกันในเดือนมีนาคม แต่ลักษณะงานของกรมโยธาธิการมันไม่สอดคล้องกับความต้องการของชาวเรือทั้งหลาย จึงได้หยิบความต้องการนั้นมาใส่ในโครงการที่หนึ่งโครงการปรับปรุงภูมิทัศน์ท่าเทียบเรือท้องศาลา จึงเป็นที่มาของโครงการที่หนึ่ง ส่วนโครงการที่สอง ทางคณะผู้บริหารก็เห็นชอบ ทางสมาชิกก็เห็นชอบ พี่น้องประชาชนก็เห็นชอบ แต่บางครั้งการดำเนินการในพื้นที่ที่ติดกับทะเล มันก็สำเร็จร้อยเปอร์เซ็นต์บ้าง ไม่สำเร็จร้อยเปอร์เซ็นต์บ้าง บ้างส่วนของโครงการก็มาจากเพื่อนสมาชิกที่เสนอขึ้นมา ผมจึงได้ให้ทางกองช่างไปเขียนแบบและประมาณการราคามา จึงเป็นที่มาของงบประมาณ ส่วนที่เพื่อนสมาชิกเรียนมาว่าชาวบ้านบางส่วนบางกลุ่มได้ติเตียนต่อว่า ว่าการดำเนินการนั้นไม่ดี มีข้อบกพร่อง ผมนำเรียนว่างบประมาณทุกอย่างนั้นมีที่มา โครงการที่สามโครงการถนนดอนทราย บริเวณตรงนั้นเป็นปัญหาเรื้อรังมาก ผมก็ไม่ได้อยากให้งบประมาณมันสูงมากนักหรอกครับ แต่โครงการนี้ไม่ได้มีเฉพาะแค่ถนน คสล.อย่างเดียว มันมีทั้งรางระบายน้ำ และการปรับระดับของถนนด้วย ถ้าตรงจุดไหนที่งบประมาณมันสูงไปมาก ถึงแม้จะผ่านสภาไปได้ ก็จะมีข้อสงสัยทำให้หน่วยงานตรวจสอบอย่าง สตง.เข้ามาตรวจสอบ ถ้าเราแก้ปัญหาเฉพาะที่น้ำท่วมตรงบริเวณแยก แก้ตรงนี้ได้ น้ำก็ไปอยู่ที่อื่นอีก ทางกองช่างก็ได้คิดคำนวณแล้วว่าจะต้องทำอย่างอย่างไร ส่วนถ้าเพื่อนสมาชิกติดขัดตรงไหนก็สอบถามได้ ถ้าตรงไหนผิดพลาดก็ว่ากันไป สามารถแก้ไขได้ แต่ตามที่เพื่อนสมาชิกติงมาว่าใช้งบประมาณเป็นจำนวนมาก แต่ทางกองช่างก็ได้คิดคำนวณมาแล้ว ผมก็ต้องเชื่อมั่นทางกองช่าง ส่วนตัวผมนั้น การจ่ายขาดเงินสะสมครั้งนี้ ถึงแม้จะต้องใช้งบประมาณเป็นจำนวนมาก แต่เพื่อนสมาชิกกรุณาดูแต่ละโครงการนั้นก็มีงานย่อยๆ ในโครงการนั้นๆ อยู่หลายโครงการ และยืนยันว่าโครงการทุกโครงการล้วนเป็นโครงการสาธารณะทั้งสิ้น ส่วนในโครงการที่แปดนั้น ผมขอให้ทางท่านรองยงยุทธที่ได้ทราบความเป็นมา ได้ชี้แจงให้เพื่อนสมาชิกได้ทราบ ขอบคุณครับ

นายยงยุทธ พิริยสถิต - ผมขออนุญาตชี้แจงว่า ทางกองช่างเขาได้คิดมาอย่างละเอียดแล้ว จึงได้นำเสนอโครงการมา เรื่องที่ท่านตรีวิทย์ติงมา ท่านก็ติงมาด้วยเหตุด้วยผล แต่บางครั้งก็ต้องคิดให้รอบคอบ ผมเคารพความคิดของพวกท่านทุกคนนะครับ อย่างโครงการปรับปรุงภูมิทัศน์ท่าเทียบเรือหัวเทียน ครั้งก่อนที่ได้ลงทุนไปเจ็ดแปดล้านนั้น เมื่อดำเนินการไปแล้วก็อาจจะเกิดภัยธรรมชาติ คลื่นซัด ก่อให้เกิดความเสียหายได้ โครงการที่ดำเนินการไปแล้ว

-13-

แล้วไม่เกิดคุณภาพก็ต้องเรียกผู้รับจ้างเป็นผู้แก้ไข เป็นผู้รับผิดชอบ แล้วในส่วนของท่าเทียบเรือหัวเทียน ที่ท่านบอกว่าเมื่อจบการประชุมในวันนั้นแล้วมีคนตำหนิ ติติง ก็เป็นเรื่องมีทั้งคนชอบและคนไม่ชอบ คนที่ไปบอกท่านอาจจะเป็นส่วนน้อยกว่าคนที่ชอบแต่เขาไม่พูด ส่วนเรื่องที่ท่านติงมาผมก็รับฟัง แต่ในส่วนของสิบเจ็ดล้านกว่าต่อไปนี้ ก็ต้องทำให้สมบูรณ์แบบ ตามแบบที่ช่างได้ออกแบบและคำนวณค่าใช้จ่ายมา ถ้าอยากให้สมบูรณ์ที่สุดก็ต้องใช้งบประมาณเป็นร้อยๆล้าน แต่ด้วยข้อจำกัดของเราก็ทำได้เพียงสิบเจ็ดล้าน อย่างที่ท่านรองนรินทร์ได้กล่าวแล้วว่างบประมาณดังกล่าวเป็นเงินที่ตกมาจากงบประมาณหลักสะสมมา เราก็คิดว่าจะนำงบไปใช้ที่บ้านใต้อย่างไร ก็ได้ที่ท่าเทียบเรือหัวเทียนที่เราสามารถจะนำงบประมาณออกมาใช้ได้ ส่วนโครงการก่อสร้างถนนคสล.คลองบางจารุ นั้น เราไม่ได้ดำเนินการไปถึงที่ของโรงเรียน ทำไปถึงแค่สิ้นสุดก่อนถึงที่ของโรงเรียน วันนั้นทางท่านปลัด คุณชาคริส คุณธนัช ไปร่วมกันพิจารณา ว่าชาวบ้านเขาอยากให้ที่ตรงนั้นเป็นถนน คสล. คุณชาคริสก็บอกว่าตรงนี้ไม่สามารถทำได้ ผมเลยเสนอว่าให้ทำเฉพาะก่อนถึงที่โรงเรียนหรือไม่ ผมจึงนำเรียนท่านตรีวิทย์และเพื่อนสมาชิกว่าถนนเส้นนั้นไม่ได้ผ่านที่โรงเรียน งบประมาณก็อยู่ที่ประมาณหนึ่งล้านสี่แสนกว่าบาท รายละเอียดก็ตามแบบอย่างที่ท่านมีอยู่ ไม่ได้เข้าไปในที่โรงเรียนท่านสบายใจได้ ผมจึงขอชี้แจงแค่นี้ ขอบคุณครับ

นายตรีวิทย์ จงจิตต์ - ผมขออนุญาตชี้แจงครับว่า ที่ดินของโรงเรียนเกาะพะงันศึกษาติดลำคลองสาธารณะ แต่ในปัจจุบัน สภาพความเป็นจริงคือ คลองสาธารณะ ถนน และคลองสาธารณะ เป็นอย่างนั้นหรือไม่ครับ เพื่อนสมาชิกที่เคยเขาไปดู ที่โรงเรียนยังมีเว้นคลอง แล้วเป็นถนน แต่ตามเอกสารของโรงเรียนเกาะพะงันศึกษานั้น โรงเรียนเกาะพะงันศึกษาจดลำคลองสาธารณะ มันล่อแหลมนะครับ ผมไม่ได้จะบอกว่า ผมคัดค้านหัวชนฝา แต่ผมได้ไปถกเถียงในที่ประชุมคณะกรมการรสถานศึกษารอบหนึ่งแล้ว ทางโรงเรียนเขามีความไม่สบายใจ รอได้ไหมครับ ให้ทางธนารักษ์ตอบกลับมาว่าทำได้หรือไม่ได้ ให้เจ้าท่าไปดูว่าทำได้หรือไม่ได้ แล้วเราจะได้ดำเนินการกันอย่างสบายใจ ขอบคุณครับ

นายยงยุทธ พิริยสถิต - ผมจะให้คุณชาคริสมาชี้แจงนะครับ ว่าเอกสารเป็นอย่างไร

นายนรินทร์ วัฒนปักษ์ - ผมขออนุญาตครับ ตามที่ผมเข้าใจ โครงการนี้ได้ใช้งบประมาณของเทศบาลไปแล้วตอนบุกเบิก ผมเสนออย่างนี้ว่าส่วนตรงไหนที่ติดโรงเรียนก็เลี่ยงไป ไปใช้ที่ลำคลอง และไปขออนุญาตการใช้พื้นที่ล่วงล้ำลำน้ำ ต้องมีทางออกในการดำเนินโครงการ เพื่อให้ประชาชนได้ใช้ร่วมกัน อีกแนวทางหนึ่งที่ผมเคยทำให้โรงเรียนวัดราษฎร์เจริญ สมัยที่ผมเป็นรองนายกเหมือนกัน คือ ใช้งบประมาณของเทศบาล แต่ไปใช้พื้นที่ในโรงเรียนวัดราษฎร์เจริญ ตอนนั้นทำเป็นสนามกีฬาชุมชน โดยใช้พื้นที่ของโรงเรียนวัดราษฎร์เจริญ เมื่อโครงการออกมาแล้ว ต้องเข้าไปดำเนินการเราก็เลี่ยงพื้นที่ของโรงเรียนเกาะ พะงันศึกษา เราก็เลียงไปใช้ที่บริเวณริมคลอง ตรงบริเวณริมคลองที่เป็นสาธารณะเราก็ทำมาเป็นทางสาธารณะเสียก็ได้ ผมก็ขอเสนอแนะเท่านี้ครับ

-14-

นายยงยุทธ พิริยสถิต - ที่ท่านตรีวิทย์ได้ชี้แจงว่าในส่วนที่ท่านเป็นคณะกรรมการสถานศึกษา ท่านก็ได้บอกว่าที่โรงเรียน ติดลำคลอง แต่บังเอิญถนนเส้นนั้นได้ทำการบุกเบิกตั้งแต่ท่านนายกขาว ธนวนิชนาม ทางโรงเรียนก็ไม่ได้มีเหตุผลคัดค้านอะไร อย่างที่นำเรียนไปแล้วว่าเราได้ใช้งบประมาณไปกับถนนเส้นนี้ไปแล้วครั้งหนึ่ง มาคราวนี้ ชาวบ้านก็ได้มีความต้องการว่า อยากให้ถนนเส้นนั้นเป็น ถนน คสล. เพราะมีความลำบากในการสัญจรไปมา ก็ได้มาร้องขอกับทางเทศบาลว่า ทางเทศบาลมีงบประมาณที่จะสามารถช่วงตรงนี้ได้หรือไม่ ผมก็บอกว่ามีสามารถเข้าไปบรรเทาปัญหาให้ได้ แต่ผมก็แจ้งมีปัญหาว่าที่มันติดกับที่โรงเรียน ซึ่งมีถนนคอนกรีตหน้า ซัมเมอร์ รีสอร์ท อยู่ ก็ตั้งใจว่าจะไปทำถนนให้ชนกับตรงส่วนนั้น เพื่อให้ชาวบ้านได้ใช้ประโยชน์ ซึ่งผมก็เข้าใจว่าสามารถทำได้เพราะเทศบาลได้มีการใช้งบประมาณกับทางลูกรังตรงนั้นแล้ว ก็คิดว่าไม่น่าจะมีปัญหา ผมจึงนำเรื่องนี้ให้กองช่างให้เขาทำแบบ แล้วคิดงบประมาณมา แต่ในส่วนที่มีการรุกล้ำนั้น ผมไม่ทราบจริงๆครับ ผมจึงขอชี้แจงกับทางสมาชิกอย่างนี้ ขอบคุณครับ

นายกิตติ บัวสมุย - เชิญให้คุณสาโรจน์อธิบายครับ

นายสาโรจน์ ปานมาศ - ขออนุญาตครับ เรียนท่านประธานที่เคารพ ท่านสมาชิกทุกท่านครับ ผมขอเรียนเรื่องนี้เพื่อสร้างความเข้าใจร่วมกันก่อนนะครับ เราเคยขอโรงเรียนใช้พื้นที่ เพื่อทำถนน อย่างโรงเรียนเทศบาล ถนนตรงบริเวณหน้าโรงเรียนนั้นเป็นที่ธนารักษ์ แต่เราทำถนนผ่านเพื่อใช้ได้ แต่ไม่ได้อุทิศให้เป็นสาธารณะ แต่สามารถใช้ได้ กลับมาที่ประเด็นของโรงเรียนเกาะพะงันศึกษา เราจะทำคอนกรีตเป็นสองช่วง เราจะไม่ทำในส่วนที่เป็นของโรงเรียน แต่จะทำในส่วนของคลอง ซึ่งคลองตรงนี้เราเคยลอกคลองเพื่อให้น้ำไหล แล้วเราก็กั้นหินริมคลองเป็นแนว เพื่อให้น้ำไหล ในโครงการนี้ ถ้ายึดตามหนังสือเก่า ผอ.คนเก่าท่านได้อนุญาตให้ใช้ ในวันนี้เราจะมาทำในส่วนของคลอง เราก็สามารถที่จะขอเจ้าท่าได้ ขอคณะกรรมการล่วงล้ำลำน้ำได้ ในส่วนของที่ติดกับธานรักษ์เราไม่มั่นใจ เราก็จะเว้นไว้ก่อนส่วนปลายที่ลงทะเล เราทำแค่ครึ่งเดียว คือที่เป็นคลองล้วนๆ ไม่ยุ่งเกี่ยวกับที่โรงเรียน ฉะนั้นโครงการที่นำเข้าจ่ายขาดในวันนี้เป็นโครงการที่ดำเนินการในส่วนของคลอง ไม่เกี่ยวกับที่โรงเรียน ครับ

นายกิตติ บัวสมุย - เชิญให้คุณชาคริสอธิบายครับ

นายชาคริส ทองศรี - ผมขอชี้แจงอย่างนี้ครับว่า โครงการที่เสนอเข้ามา เป็นการทำโครงการที่ดำเนินการจากถนนใหญ่ไปเชื่อมกับเขตโรงเรียนไม่ได้เข้าไปในเขตของโรงเรียน ซึ่งในส่วนของที่เข้าไปในเขตของโรงเรียน เราได้ ทำหนังสือประสานกับทางโรงเรียนเพื่อขออนุมัติใช้พื้นที่ แต่ว่าตอนนี้เรายังไม่ได้รับหนังสือตอบกลับมา ฉะนั้นเราจึงตัดในส่วนที่อยู่ในเขตของโรงเรียนออก และก็ทำไปเชื่อมกับถนนคอนกรีตของทางรีสอร์ท ไว้ก่อนในส่วนนั้น

นายสาโรจน์ ปานมาศ - เส้นนี้เป็นเส้นถนนสาธารณะเพียงเส้นเดียวจากบ้านท้องศาลาที่สามารถพัฒนาเป็นถนนลงชายหาดได้

นายกิตติ บัวสมุย - มีสมาชิกท่านใด มีความคิดเห็นในโครงการอื่นๆอีกหรือไม่

-15-

นายตรีวิทย์ จงจิตต์ - ผมขอนำเรียนอย่างนี้ว่า สมมติอย่าโครงการท่าเรือหัวเทียน หากเราไม่ใช้งบประมาณทั้งสิบเจ็ด สิบแปดล้าน เรายังคงรักษาฐานเดิมไว้ กั้นแนวกั้นคลื่นเซาะ หรืออาจจะใช้งบประมาณซักสี่ห้าล้านก่อน เพื่อพิจารณาความเป็นไปได้ ผมอยากให้ทำได้ทุกโครงการ แต่อยากให้ทำแล้ว ได้ประโยชน์กับประชาชนอย่างสูงสุด ขอบคุณครับ

นายประทีป ทวยเจริญ - หากเพื่อนสมาชิกคิดว่าเป็นการใช้งบประมาณที่มากเกินไป ผมเป็นคนรับผิดชอบครับ เพราะหากเกิดเหตุใดขึ้น ชาวบ้านไม่พอใจ ก็มาตำหนิที่ผมมากที่สุด ท่านสมาชิกก็อาจจะโดนด้วยแต่คงไม่มากเท่าผม ครั้งนี้เป็นครั้งที่สองที่เราดำเนินการเกี่ยวกับท่าเรือหัวเทียน ถ้าให้ทำแต่ละโครงการย่อยๆ แล้วไม่เอาบางโครงการ ก็ขอไม่ดำเนินการทั้งทั้งหมด เพราะถ้าเอางบประมาณไปลงสี่ล้าน ห้าล้าน ไม่รู้จะนำไปดำเนินการตรงไหน มันต้องทำตามโครงการที่เขาเขียนมา ผมก็ให้กองช่างทำโครงการนี้มาหลายเดือนแล้ว และกว่าจะเสร็จได้ ผมก็ได้กำชับไปหลายรอบ วันที่เราลงไปประชุมที่บ้านใต้ ถ้ามีคนเสนอมาว่าไม่เอาโครงการนี้ ผมก็ได้ตัดออกตั้งแต่วันนั้น และผมจะได้ทราบด้วยว่าใครที่จะไม่เอาโครงการนี้ ผมพยายามทำโครงการนี้เพื่อชาวเกาะพะงัน เพื่อให้ชาวเกาะพะงันมีท่าเรือสองท่า ในอนาคต หากเราทำโครงการนี้สำเร็จ ก็อาจมีเรือยอร์ชมาจอดที่ท่าเรือแห่งนี้ได้ หากเพื่อนสมาชิกอยากให้ทำโครงการ ผมก็เห็นควรที่จะทำเป็นโครงการใหญ่ไปเลย ตอนนี้เรามีเงินสะสมอยู่มาก ก็สามารถทำโครงการที่มันใหญ่ขึ้นมาได้ เหมือนที่อื่นๆ งบประมาณครั้งนี้แค่สิบเจ็ดล้าน ก็ไม่ได้มากมายเท่าไหร่ ผมไม่เคยที่จะทำโครงการเพื่อเอื้อประโยชน์ให้กับผม แต่อาจครั้งนี้ที่มีที่ดินของผมอยู่ตรงทางเข้า และผมยินดีที่จะอุทิศให้ เพื่อให้สามารถทำทางเข้าไปใช้ประโยชน์กันได้ และผมก็อยากที่จะประชุมกับชาวบ้านที่ทางบ้านใต้อีกครั้งหนึ่ง ว่าหากไม่อยากได้โครงการนี้ก็ให้ยกเลิกไป ให้ชาวบ้านได้ยกมือแสดงความคิดเห็นกัน

นายตรีวิทย์ จงจิตต์ - ผมขอเสนออย่างนี้ครับว่า ให้ทางกองช่างทำแบบไปเสนอกับทางชาวบ้านโดยทำในรูปแบบที่ชาวบ้านสามารถเข้าใจได้ง่าย แล้ว ไปประชุมกับชาวบ้านอีกครั้งหนึ่ง ถึงแม้ว่าจะใช้เวลานานแต่ก็เพื่อความมั่นใจครับ

นายนรินทร์ วัฒนปักษ์ - เรียนท่านประธานสภา ที่ยกมาเป็นประเด็นเรื่องท่าเทียบเรือหัวเทียน เท่าที่ผมฟังมาคือ ชาวบ้านก็ต้องการ แต่ใช้งบประมาณมากเกินไปใช่หรือไม่ เท่าที่ผมดูแล้ว โครงการของท่าเรือหัวเทียนนั้น มีถึง 12 งานย่อย ทำให้ต้องใช้งบประมาณ เป็นจำนวนมาก

เพราะฉะนั้นหากชาวบ้านไม่ต้องการงานไหน ก็สามารถตัดตรงนั้นไปได้ วันที่เราได้ประชุมกันนอกรอบ ผมได้บอกกับเพื่อนสมาชิกว่า ผมจะทำโครงการทิ้งทวนให้ เป็นโครงการใหญ่เต็มรูปแบบ ผมว่างบประมาณกับงานย่อยในโครงการนั้นผมว่าไม่มากไปครับและผมเชื่อว่าคุ้มค่า และหากเรามีประสงค์เดียวกันคือเพื่อทำประโยชน์ให้กับประชาชน และไม่ใช้แค่เฉพาะชาวหมู่ 1 บ้านใต้ เท่านั้น ชาวเกาะพะงันก็ได้ใช้ประโยชน์ร่วมกัน เพราะนี่เป็นการพัฒนาท่าเรือ ครั้งก่อนเราใช้งบประมาณไปเก้าล้าน ครั้งนี้สิบกว่าล้าน รวมสองครั้งยี่สิบกว่าล้านเอง ไม่ได้มากเลย เมื่อเทียบกับที่เจ้าท่าสร้างที่ท้องศาลาตั้งสองร้อยกว่าล้าน ผมว่าคุ้มค่านะครับ เราก็ต้องชี้แจงให้ชาวบ้านได้เข้าใจว่าทำไม

-16-

ต้องใช้งบถึงสิบกว่าล้าน ก็ลองพิจารณากันดูนะครับ เพราะแต่ละโครงการก็มาจากที่เพื่อนสมาชิกเสนอมากันทั้งนั้น ซึ่งเพื่อนสมาชิกก็ได้รับเลือกมาจากประชาชน ฉะนั้นแล้วประโยชน์ก็ตกที่ประชาชนทั้งสิ้น ผมเสียดายไม่อยากให้ถอนโครงการออกเลย ขอบคุณครับ

นายกิตติ บัวสมุย - เชิญ ท่านกันตภณ ครับ

นายกันตภณ ทีปรัตนกุล - เรียนท่านประท่านที่เคารพ ท่านคณะผู้บริหาร ผมขอหารือว่าให้พิจารณาไปแต่ละโครงการก่อน เมื่อถึงโครงการไหน ก็ค่อยอภิปรายกัน หากโครงการไหนไม่มีการอภิปราย ก็สามารถขอมติได้เลย ผมขอหารืออย่างนี้ครับ

นายยงยุทธ พิริยสถิต - ผมขออนุญาตว่าที่ได้หยิบยกขึ้นมาถกเถียงเพราะเมื่อสักครู่เพื่อสมาชิกได้กล่าวถึงในภาพรวมของโครงการทั้งหมด ก็มีสามโครงการด้วยกันคือ โครงการท่าเรือหัวเทียน โครงการถนนคลองบางจารุ และโครงการถนนดอนทราย ส่วนโครงการอื่นๆนั้นไม่มีปัญหาอะไรแล้วถึงได้หยิบยกประเด็นมา อาจจะหนึ่งงบประมาณอาจจะไม่คุ้มค่า ตามที่เพื่อนสมาชิกได้ตั้งข้อสังเกต และลงทุนไปแล้วเกิดความเสียหายต่อโครงการ แต่ทั้งหมดทั้งสิ้น ถามว่าใครคือผู้ได้รับผมประโยชน์มากที่สุด ก็คือประชาชน ประชาชนในที่นี้ก็คือประชาชนในเกาะพะงันทั้งหมด ไม่ใช่แค่ประชาชนในเขตเทศบาลเท่านั้น ประชาชนที่เสียภาษีสามารถใช้สาธารณูปโภคเหล่านี้ได้ทั้งหมด ไม่ว่าจะเป็นถนน ไฟฟ้า ท่าเทียบเรือ ผมก็ขอสนับสนุนเหตุผลของท่านรองนรินทร์ ว่าทั้งหมดทั้งสิ้นล้วนมีเหตุผลในการใช้งบประมาณ ผมก็อยากให้เพื่อนสมาชิกพิจารณาด้วยเหตุด้วยผล เรื่องผ่านไม่ผ่านก็เป็นเรื่องของเพื่อนสมาชิกที่ได้ผ่านการเลือกตั้งกันมา ผมจะลงไปประชุมกับชาวบ้านอีกครั้ง ไปคุยกับเขาว่าเพื่อนสมาชิกท่านใดไม่ยกมือให้ผ่าน เพื่อนสมาชิกก็ต้องมีเหตุผลที่สามารถอธิบายในที่ประชุมแห่งนี้ได้ว่าเหตุใดถึงไม่ยกมือให้ผ่าน ผมก็สามารถที่จะพูดได้ เพราะผมพูดด้วยเหตุด้วยผล แล้วแต่เพื่อนสมาชิกทุกคนที่พิจารณาว่าจะเอาหรือไม่เอา ณ เวลานี้ ผมทำหน้าที่เป็นผู้บริหารคนหนึ่ง ทำหน้าที่แทนพี่น้องประชาชน เพราะสมาชิกบางกลุ่มกระตือรือร้นในการทำงาน มาประชุมทุกครั้ง ได้แสดงความคิดเห็นผมก็น้อมรับความคิดเห็นเหล่านั้น แต่อีกกลุ่มหนึ่งก็ไม่มา นำเสนอก็ไม่เสนอ แล้วจะให้ผมบริหารอย่างไร เมื่อผู้บริหารเสนอโครงการพวกท่านก็ไม่พิจารณา ซึ่งผลประโยชน์ล้วนตกกับชาวบ้านทั้งนั้น ผมขอนำเรียนต่อท่านประธานแค่นี้ครับ

นายกิตติ บัวสมุย - ขอบคุณท่านรองครับ มีสมาชิกท่านใดเพิ่มเติมอีกไหมครับ ผมขอพูดในส่วนของโครงการปรับภูมิทัศน์ท่าเทียบเรือท้องศาลา ผมไปดูที่งานขุดดิน และดูจากแบบก็น่าจะบริเวณปากคลอง และก็เห็นว่าเมื่อซักสองสามเดือนที่แล้ว ก็ได้ขุดไปแล้วรอบหนึ่ง ผมเข้าใจถูกไหมครับ

นายสาโรจน์ ปานมาศ - ขุดยาวไปถึงสะพานข้ามคลองในวกครับ ครั้งก่อนที่ขุดไป ขุดไปเพียงฝั่งเดียว เพื่อแก้ปัญหาเฉพาะหน้าเพื่อให้เรือสามารถเข้าไปจอดได้

นายกิตติ บัวสมุย - ครับ ผมพอเข้าใจแล้ว แสดงว่าครั้งนี้จะขุดไปถึงสะพาน ถ้าไม่มีสมาชิกท่านใดเพิ่มเติม ผมขอมติครับ เริ่มตั้งแต่โครงการที่ 1

-17-

โครงการที่ 1 โครงการปรับปรุงภูมิทัศน์ท่าเรือท้องศาลา งบประมาณ 8,332,765.85 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 2 เสียง (นายกันตภณ ทีปรัตนกุล , นายสันติ ยวนานนท์) ไม่เห็นชอบ 4 เสียง (นายตรีวิทย์ จงจิตต์ , นายพงศ์จิตร จิตต์จร , นายณฤทธิ์ สมพลเดช , นายสิริชัย ฟ้าสิริพร) งดออกเสียง 1 เสียง (นายวีระพงศ์ คำจันทร์) ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมไม่เห็นชอบจ่ายขาดเงินสะสม โครงการปรับปรุงภูมิทัศน์ท่าเทียบเรือท้องศาลา หมู่ที่ 1 ตำบลเกาะพะงัน งบประมาณ 8,332,765.83 บาท

นายกิตติ บัวสมุย - โครงการที่ 2 โครงการปรับปรุงภูมิทัศฯท่าเรือหัวเทียน 2 งบประมาณ 17,821,285.71 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 2 เสียง (นายกันตภณ ทีปรัตนกุล , นายสันติ ยวนานนท์) ไม่เห็นชอบ 3 เสียง (นายตรีวิทย์ จงจิตต์ , นายณฤทธิ์ สมพลเดช , นายสิริชัย ฟ้าสิริพร) งดออกเสียง 2 เสียง (นายวีระพงศ์ คำจันทร์ , นายพงศ์จิตร จิตต์จร) ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมไม่เห็นชอบจ่ายขาดเงินสะสม โครงการปรับปรุงภูมิทัศน์ท่าเรือหัวเทียน 2 งบประมาณ 17,821,285.71 บาท

นายกิตติ บัวสมุย - โครงการที่ 3 โครงการก่อสร้างถนน คสล. พร้อมรางระบายน้ำถนนดอนทรายและท่อระบายน้ำถนนสายนา-ดอนทราย งบประมาณ 7,672,000 ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 2เสียง (นายกันตภณ ทีปรัตนกุล , นายสันติ ยวนานนท์) ไม่เห็นชอบ 4 เสียง (นายตรีวิทย์ จงจิตต์ , นายวีระพงศ์ คำจันทร์ , นายณฤทธิ์ สมพลเดช , นายสิริชัย ฟ้าสิริพร) งดออกเสียง 1 เสียง (นายพงศ์จิตร จิตต์จร) ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมไม่เห็นชอบจ่ายขาดเงินสะสม โครงการก่อสร้างถนน คสล. พร้อมรางระบายน้ำถนนดอนทรายและท่อระบายน้ำถนนสายนา-ดอนทราย งบประมาณ 7,672,000 บาท

นายกิตติ บัวสมุย - โครงการที่ 4 โครงการก่อสร้างปรับปรุงที่ดินของเทศบาลตำบลเกาะพะงันและไหล่ทางถนนลุ่มงาช้าง งบประมาณ 338,000 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 7 ไม่เห็นชอบ - งดออกเสียง – เสียง ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมเห็นชอบจ่ายขาดเงินสะสม โครงการก่อสร้างปรับปรุงที่ดินของเทศบาลตำบลเกาะพะงันและไหล่ทางถนนลุ่มงาช้าง งบประมาณ 338,000 บาท

-18-

นายกิตติ บัวสมุย - โครงการที่ 5 โครงการก่อสร้างถนน คสล.สายเขาไม้งาม งบประมาณ 2,261,200 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 2 เสียง (นายกันตภณ ทีปรัตนกุล , นายสันติ ยวนานนท์) ไม่เห็นชอบ 4 เสียง (นายตรีวิทย์ จงจิตต์ , นายวีระพงศ์ คำจันทร์ , นายณฤทธิ์ สมพลเดช , นายสิริชัย ฟ้าสิริพร) งดออกเสียง 1 เสียง (นายพงศ์จิตร จิตต์จร) ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมไม่เห็นชอบจ่ายขาดเงินสะสม โครงการก่อสร้างถนน คสล.สายเขาไม้งาม งบประมาณ 2,261,200 บาท

นายกิตติ บัวสมุย - โครงการที่ 6 โครงการก่อสร้างรางระบายน้ำถนนโรงเรียนวัดราษฎร์เจริญ งบประมาณ 1,640,000 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 7 ไม่เห็นชอบ - งดออกเสียง - เสียง ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมเห็นชอบจ่ายขาดเงินสะสม โครงการก่อสร้างรางระบายน้ำถนนโรงเรียนวัดราษฎร์เจริญ งบประมาณ 1,640,000 บาท

นายกิตติ บัวสมุย - โครงการที่ 7 โครงการติดตั้งไฟกระพริบจุดเสี่ยงในเขตเทศบาล งบประมาณ 495,886 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ 7 ไม่เห็นชอบ - งดออกเสียง - เสียง ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมเห็นชอบจ่ายขาดเงินสะสม โครงการติดตั้งไฟกระพริบจุดเสี่ยงในเขตเทศบาล งบประมาณ 495,886 บาท

นายกิตติ บัวสมุย - โครงการที่ 8 โครงการก่อสร้างถนน คสล.สายคลองบางจารุ-ชายทะเล ช่วงที่ 1 พร้อมท่อลอด งบประมาณ 1,422,000 บาท ท่านใดเห็นชอบจ่ายขาดเงินสะสมโครงการนี้ ยกมือครับ

มติที่ประชุม - เห็นชอบ - ไม่เห็นชอบ 2 เสียง (นายตรีวิทย์ จงจิตต์ , นายสิริชัย ฟ้าสิริพร) งดออกเสียง 5 เสียง (นายพงศ์จิตร จิตต์จร , นายณฤทธิ์ สมพลเดช , วีระพงศ์ คำจันทร์ , นายสันติ ยวนานนท์ , นายกันตภณ ทีปรัตนกุล) ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมไม่เห็นชอบจ่ายขาดเงินสะสม โครงการก่อสร้างถนน คสล.สายคลองบางจารุ-ชายทะเล ช่วงที่ 1 พร้อมท่อลอด งบประมาณ 1,422,000 บาท

-19-

**ระเบียบวาระที่ 8** - **เรื่องขอความเห็นชอบการขออนุญาตเข้าทำประโยชน์ หรือเข้าอยู่อาศัยใยเขตป่า**

นายกิตติ บัวสมุย - เชิญท่านนายกครับ

นายประทีป ทวยเจริญ - เรียน ประธานสภาเทศบาลตำบลเกาะพะงัน

ด้วยเทศบาลตำบลเกาะพะงัน มีนโยบายที่จะเข้าไปดำเนินการเข้าทำประโยชน์ในพื้นที่ป่าไม้ ตามพระราชบัญญัติป่าไม้ พุทธศักราช ๒๔๘๔ เพื่อดำเนินการก่อสร้างถนนให้กับประชาชนได้ใช้สัญจรไปมา ขนถ่ายผลผลิตทางการเกษตร และความสะดวก ปลอดภัยของประชาชน และนักท่องเที่ยว โดยมีพื้นที่บางส่วนของถนนตัดผ่านเข้าในพื้นที่เขตป่าไม้ ดังนั้น เพื่อเป็นการแก้ไขปัญหา และตอบสนองต่อความต้องการของประชาชนในพื้นที่ ข้าพเจ้า นายประทีป ทวยเจริญ นายกเทศมนตรีตำบลเกาะพะงัน ขอเสนอญัตติขอความเห็นชอบ การขออนุญาตเข้าทำประโยชน์ หรือเข้าอยู่อาศัยในเขตป่าไม้ ของเทศบาลตำบลเกาะพะงัน โดยอาศัยอำนาจตามพระราชบัญญัติป่าไม้ พุทธศักราช ๒๔๘๔ หมวด ๕ การแผ้วถางป่า มาตรา ๕๔ , ระเบียบกรมป่าไม้ ว่าด้วยการขออนุญาตเข้าทำประโยชน์หรืออยู่อาศัยในเขตป่าสงวนแห่งชาติ พ.ศ. ๒๕๔๘ หมวด ๓ การประกาศกำหนดบริเวณพื้นที่เพื่อใช้เป็นสถานที่ปฏิบัติงานหรือประโยชน์อย่างอื่นของส่วนราชการหรือองค์การของรัฐ ข้อ ๘ และกฎกระทรวงการขออนุญาตและการอนุญาตทำประโยชน์ในเขตป่า พ.ศ. ๒๕๕๘ หมวด ๑ การขออนุญาต ข้อ ๕ โดยมีรายละเอียดดังนี้

1. โครงการก่อสร้างถนนสายเขาไม้งาม ม.๒ ต.เกาะพะงัน มีแนวเขตถนนที่เข้าในเขตพื้นที่ป่าไม้ ขนาดกว้าง ๘ เมตร ยาวประมาณ ๘๐๐ เมตร
2. โครงการก่อสร้างถนนสายเขาหินนก ม.๑ ต.เกาะพะงัน มีแนวเขตถนนที่เข้าในเขตพื้นที่ป่าไม้ ขนาดกว้าง ๘ เมตร ยาวประมาณ ๖๐๐ เมตร
3. โครงการก่อสร้างถนนสายธรรมชาติวิถี ม.๓ ต.เกาะพะงัน มีแนวเขตถนนที่เข้าในเขตพื้นที่ป่าไม้ ขนาดกว้าง ๘ เมตร ยาวประมาณ ๑,๖๐๐ เมตร

จึงเรียนมาเพื่อทราบ และพิจารณานำเข้าที่ประชุมสภาท้องถิ่นพิจารณาให้ความเห็นชอบต่อไป

นายยงยุทธ พิริยสถิต - ผมขอชี้แจงดังนี้ครับว่าเรื่องนี้เป็นการขออนุญาตเข้าใช้พื้นที่ ไม่ใช่การตัดถนน

นายกิตติ บัวสมุย - เพื่อนสมาชิกทุกคนเข้าใจ มีสมาชิกท่านใดต้องการสอบถามหรือไม่ ถ้าไม่มีผมขอมติเลยนะครับ

- สมาชิกท่านใดเห็นชอบการเข้าทำประโยชน์หรือเข้าอยู่อาศัยในเขตป่าไม้ในสามโครงการที่ได้เสนอมา กรุณายกมือครับ

มติที่ประชุม - เห็นชอบ 7 ไม่เห็นชอบ - งดออกเสียง - เสียง ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมเห็นชอบการอนุญาตเข้าทำประโยชน์หรือเข้าอยู่อาศัยในเขตป่าไม้

-20-

**ระเบียบวาระที่ 9 - เรื่องขออนุมัติโอนงบประมาณรายจ่าย ประจำปี 2563**

นายกิตติ บัวสมุย - เชิญท่านนายกครับ

นายประทีป ทวยเจริญ - เรียน ประธานสภาเทศบาลตำบลเกาะพะงัน

ด้วยข้าพเจ้า นายประทีป ทวยเจริญ นายกเทศมนตรีตำบลเกาะพะงัน เสนอญัตติขออนุมัติโอนเทศบัญญัติงบประมาณรายจ่ายประจำปี ๒๕๖๓ โดยมีรายละเอียดดังนี้

โอนลดเทศบัญญัติงบประมาณรายจ่าย ประจำปี ๒๕๖๓ ของกองช่าง แผนงานเคหะและชุมชน งานบริหารทั่วไปเกี่ยวกับเคหะและชุมชน หมวดค่าใช้สอย ประเภทรายจ่ายที่เกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่น ตั้งไว้ ๓๐๐,๐๐๐ บาท งบประมาณคงเหลือ ๓๐๐,๐๐๐ บาท ขอโอนลด ๑๒๖,๔๙๙ บาท เพื่อโอนเพิ่มในเทศบัญญัติงบประมาณรายจ่าย ประจำปี ๒๕๖๓ ของกองช่าง แผนงานเคหะและชุมชน งานบริหารทั่วไปเกี่ยวกับเคหะและชุมชน หมวดเงินอุดหนุน ประเภทเงินอุดหนุนส่วนราชการ อุดหนุนสำนักงานโยธาธิการและผังเมืองจังหวัดสุราษฎร์ธานี เพื่อจ่ายเป็นค่าดำเนินการวิเคราะห์ข้อมูลและจัดทำรายงานประเมินผลผังเมืองรวม ตั้งไว้ – บาท ขอโอนเพิ่ม ๑๒๖,๔๙๙ บาทอาศัยอำนาจตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ. ๒๕๔๑ แก้ไขเพิ่มเติมถึง (ฉบับที่ ๓) พ.ศ. ๒๕๔๓ หมวด ๔ การโอนและแก้ไขเปลี่ยนแปลงงบประมาณ ข้อ ๒๗ การโอนงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่นจึงเรียนมาเพื่อทราบ และพิจารณานำเข้าที่ประชุมสภาท้องถิ่นพิจารณาอนุมัติต่อไป

นายกิตติ บัวสมุย - มีสมาชิกท่านใด สอบถามหรือไม่ ถ้าไม่มี ผมขอมตินะครับ

- สมาชิกท่านใดเห็นชอบอนุมัติโอนงบประมาณรายจ่าย ประจำปี 2563 กรุณายกมือครับ

มติที่ประชุม - เห็นชอบ 7 ไม่เห็นชอบ - งดออกเสียง – เสียง ไม่อยู่ในที่ประชุม 2 (นายไพรัช พรหมเจริญ , นายโรจน์ศักดิ์ ฟ้าสิริพร)

- ที่ประชุมอนุมัติโอนงบประมาณรายจ่าย ประจำปี 2563

**ระเบียบวาระที่ 10 - เรื่องอื่นๆ**

นายกิตติ บัวสมุย - สมาชิกท่านใดมีเรื่องอื่นๆ เชิญครับ

นายยงยุทธ พิริยสถิต - เรียนท่านประธานสภา เพื่อนสมาชิก และผู้เข้าร่วมการประชุมทุกท่านครับ ผมมีเรื่องที่จะแจ้งให้ที่ประชุมทราบครับ กรมโยธาธิการและผังเมือง ได้จัดสรรงบประมาณมาให้ท้องถิ่น โดยเฉพาะเทศบาลตำบลเกาะพะงัน เป็นโครงการ บริเวณท่าเทียบเรือท้องศาลานะครับ งบประมาณ120 ล้าน ซึ่งจะมีการเปิดซองในเดือนมีนาคม โครงการนี้จะพัฒนาตั้งแต่วงเวียน ไปจนถึงคลองในวก ซึ่งเป็นคนละส่วนกับโครงการที่เสนอเข้าจ่ายขาดเงินสะสมในครั้งนี้ และโครงการที่เข้าจ่ายขาดในวันนี้ที่ไม่ผ่านการพิจารณาจากสภาท้องถิ่นมีโครงการที่ 1 โครงการที่ 2 โครงการที่ 3 โครงการที่ 5 และโครงการที่ 8 ผมอยากให้เพื่อนสมาชิกที่ไม่ยกมือให้โครงการผ่านนั้นอธิบายเหตุผล หลักการให้ผมได้

-21-

ทราบ ให้รับรู้ให้เข้าใจ ว่าเหตุใดโครงการดังกล่าวนั้นไม่ผ่าน ได้ไหมครับ เพราะเมื่อผมไปประชุมกับชาวบ้าน ผมก็จะสามารถตอบชาวบ้านได้ว่า เพื่อนสมาชิกท่านใด มีเหตุผลอย่างไร ถึงไม่สามารถผ่านงบประมาณให้ได้

นายกิตติ บัวสมุย - ท่านรองนายกครับ กระบวนการพิจารณางบประมาณได้ผ่านไปแล้ว แต่หากสมาชิกจะอธิบายก็ไม่เป็นไรครับ เชิญครับ

นายตรีวิทย์ จงจิตต์ - ผมจะอธิบาย ชี้แจงซึ่งผมก็ได้ชี้แจงไปในเบื้องต้นแล้วนะครับ ผมไม่ใช่ว่าไม่อยากให้ใช้งบประมาณนะครับท่าน ผมยกตัวอย่างแล้วว่าอย่าท่าเรือหัวเทียนนั้น ให้เราได้ออกทำประชาพิจารณ์กันก่อนได้ไหมครับ ผมไม่ได้บอกว่าชาวบ้านไม่เอา แต่ผมอยากให้มันออกมาดีที่สุด โครงการที่เสนอมาก็ไม่ใช่ว่าไม่ดี แต่ก็ยังมีส่วนที่ติติงอยู่ ผมอยากให้เมื่อท่านทำประชาพิจารณ์เป็นที่เรียบร้อยแล้ว ก็นำเสนอเข้ามาใหม่นะครับ ผมไม่ได้ขัดขวางท่าน มันเป็นโครงการที่ใหญ่ อย่างที่ผมได้เรียนกับทางกองช่างแล้วว่าให้ทำแปลนคร่าวๆที่จะอธิบายชาวบ้านได้ แล้วพวกผมก็จะเข้าไปช่วยอธิบายให้ชาวบ้านเข้าใจ ทางชาวบ้านอาจมีการนำเสนอว่า ตรงนี้นี้ควรทำทางเท้า ลู่วิ่ง หรือห้องน้ำ ก็ควรที่จะไปรับฟังความคิดเห็นของชาวบ้านกันก่อน อันนี้คือเหตุผมของผม ส่วนท่าเทียบเรือท้องศาลาให้ท่านสมาชิกในพื้นที่ได้อธิบายเองครับ

นายกันตภณ ทีปรัตนกุล - โครงการทางท้องศาลา เรื่องคลองในวกผมเป็นคนเสนอเองและผมก็ยกมือว่าให้โครงการนี้ผ่าน เพราะเรือประมงที่ปากคลองในวกเดือดร้อนจริงๆครับ เรือเมื่อน้ำลงไม่สามารถเข้าจอดได้ เมื่อครั้งที่ผมขอความอนุเคราะห์นายกเมื่อครั้งก่อนงบประมาณสี่แสนกว่าบาท สามารถดำเนินการไปแค่ครึ่งเดียว และตอนนี้ดินก็สโลปลงมา ทำให้มีระดับเกือบเท่ากับก่อนดำเนินการ และเมื่อตอนหน้ามรสุมที่ผ่านมา น้ำก็ได้พัดตะกอนมาทับถมอีกครั้ง ตอนนี้เรือสามารถเข้าได้แค่ปากร่องน้ำประมาณ 200 เมตร ส่วนด้านในเป็นสันดินที่ตะกอนเข้าทับถม เรือขนาดใหญ่เข้าไม่ได้ ไม่สามารถนำเรือเข้ามาหลบลม หลบคลื่นได้ สิ่งที่ผมอยากได้คืออยากให้ขุดลอกคลองในวกทั้งเส้นยาวไปถึงสะพาน ซึ่งผมเป็นคนเสนอไปยังกองช่างเองนะครับ และให้ช่วยเรียงหินบริเวณปากอ่าว ปากคลองในวก ซึ่งปัญหาตรงนี้ผมอยากให้แก้ไข และมีปัญหาเรื่องการระบายน้ำ เมื่อตอนน้ำหลาก น้ำก็จะท่วมบริเวณอำเภอ และเราก็ไม่ได้ขุดลอกเป็นเวลานานแล้ว ผมก็ไม่ได้ทราบรายละเอียดว่าจะเสนอเข้ามาเป็นโครงการใหญ่ขนาดนี้ ผมพียงขอไปแค่ตรงจุดนี้ ส่วนโครงการรางระบายน้ำโรงเรียนวัดราษฎร์ผมก็ขอขอบคุณเป็นอย่างมากนะครับ และโครงการติดตั้งไฟกระพริบด้วย ซึ่งเป็นสองโครงการที่ผมได้ขอขึ้นไป ขอบคุณทางคณะบริหารและเพื่อนสมาชิกทุกท่านนะครับที่ยกมือให้สองโครงการนี้ผ่าน และผมก็รู้สึกเสียใจเกี่ยวกับโครงการของคลองในวกนะครับ ที่ไม่ได้ผ่านโครงการนี้

-22-

นายยงยุทธ พิริยสถิต - ผมขออนุญาตอีกครั้ง เรื่องนี้ไม่ได้เป็นเรื่องที่ผมจะดีใจหรือเสียใจ แต่ผมมีส่วนได้ส่วนเสียกับชาวบ้าน เพราะผมเองก็มาจากการเลือกตั้ง ในส่วนที่ท่านชี้แจงว่าต้องทำประชาพิจารณ์นั้น ท่านก็สามารถที่นำแบบไปดูและแก้เสนอแนะมาได้ หากพวกท่านมีความตั้งใจทุกคน ในเมื่อสมาชิกส่วนมากไม่เอา ก็สามารถเสนอแนะ ชี้แจงว่าได้ว่าส่วนนี้ไม่เอา ส่วนนี้ควรแก้ไข ที่ท่านเสนอให้นำเข้าในที่ประชุมใหม่ในครั้งหน้าก็ได้ แต่ที่ต้องนำเข้ามาเป็นโครงการใหญ่ทั้งหมด เพราะเป็นเงื่อนไขของระยะเวลา แต่ที่เสียผลประโยชน์ ประชาชนชาวบ้านใต้ก็เสียผลประโยชน์ เพราะท่านก็ไม่ได้ติติงให้ผม ประชาชนชาวท้องศาลาก็เสียผลประโยชน์เพราะสมาชิกสภาไม่ติติงว่าต้องทำอย่างไร ผมก็พยายามทำหน้าที่ของผมให้ดีที่สุดแล้ว และหากผมสามารถใช้เวทีประชุมชาวบ้านที่ไหน ผมก็จะพูดให้ประชาชนได้ทราบว่าสภาไม่อนุญาต ไม่อนุมัติ ในส่วนของคนที่ผ่านก็ว่ากันไป ผมคิดและพยายามทำอยู่ตลอดเวลา ก่อนนี้ผมไม่พูดถึง แต่ตั้งแต่ต้นปีที่ผ่านมานี้ ผมก็พยายามทำอย่างดีที่สุด ผมพยายามขับเคลื่อนทั้งข้าราชการและพนักงานในทุกส่วน ในส่วนของโครงการ 8 โครงการนี้ซึ่งท่านก็ให้เหตุผลบ้างไม่ให้เหตุผลบ้าง ผมก็จะได้นำเรียนชาวบ้านให้พอเข้าใจ ขอบคุณครับ

นายนรินทร์ วัฒนปักษ์ -ผมขออนุญาตท่านประธานครับ การพิจารณาโครงการก็ได้ผ่านไปแล้ว เห็นชอบหรือไม่เห็นชอบก็เป็นเรื่องของสภา และท่านรองยงยุทธก็ได้ชี้แจงในโครงการต่างๆไปแล้ว ผมคาใจ และเพื่อความโปร่งใสของผม ในฐานะที่ผมเป็นผู้ช่วยผู้บริหาร ในโครงการที่ 5 โครงการก่อสร้างถนน คสล.สายเขาไม้งาม ผมรู้ว่าเพื่อนสมาชิกคิดอย่างไร ผมขอขอบคุณที่ครั้งที่ได้แล้วได้ให้ความเห็นชอบไปช่วงหนึ่งแล้ว เหตุผลที่ได้นำเข้ามาใหม่นั้น เพราะได้ผ่านสภาไปแล้ว แต่ทางกองคลังเขาประกาศหาผู้รับจ้างไม่ทัน อย่าคิดไปว่าที่ผมผลักดันโครงการนี้เพราะถนนเข้าไปถึงที่ท่านรองนายก ไม่ใช่นะครับ แต่นี่เป็นโครงการสาธารณะที่ประชาชนทั้งหลายที่เลือกท่านเข้ามาได้รับประโยชน์ ผมอยากให้ท่านเลิกคิดว่าโครงการนั้นเป็นของท่านรองนรินทร์ โครงการนี้เป็นของท่านรองยงยุทธ เพราะอย่างน้อยๆมันเป็นโครงการสาธารณะ โครงการของท้องศาลาที่ผมนำเข้า เพราะประชาชนเขาเดือดร้อนจริงๆ ครั้งที่แล้วผมได้ให้ท่านนายกใช้อำนาจใช้งบประมาณไม่เกินห้าแสนได้แก้ปัญหาเฉพาะหน้าไป แต่ก็ดำเนินการไปได้เพียงครึ่งเดียว จึงได้ทำโครงการให้ดีกว่าเดิมขึ้นมา แต่ท่านก็ไม่ให้ผ่านงบประมาณ ซึ่งประชาชนก็เป็นประชาชนของพวกท่านด้วยที่เดือดร้อน ผมจึงมาชี้แจงให้ตรงกันขอบคุณครับ

นายประทีป ทวยเจริญ - ผมจะขอพูดในที่ประชุมแห่งนี้เลยว่า ผมจะไม่อนุญาตให้ใช้ที่ของผมเป็นทางสาธารณะอีกต่อไป เพราะเทศบาลไม่ทำโครงการแล้ว และต่อไปก็จะไม่นำโครงการที่ทางบ้านใต้เข้าประชุมอีก

-23-

นายกันตภณ ทีปรัตนกุล - เรียนประธานสภา เพื่อนสมาชิก คณะผู้บริหาร ผมมาตามเรื่องกับท่านรองนรินทร์ เรื่องไฟฟ้าที่จะเปลี่ยนในตลาดเก่าให้เป็นไฟ LED ใหม่ทั้งชุด ซึ่งท่านรองนรินทร์ได้รับปากกับผมไว้แล้ว ผมขอว่าให้ติดตั้งให้ถี่ ไฟในตลาดเก่า เรื่องที่สอง ไฟบริเวณลานตัวหนอนถึงเครื่องออกกำลังกาย เนื่องจากมีกลุ่มชาวต่างด้าวมักรวมกลุ่มกันในบริเวณศาลากรมหลวงชุมพร และศาลาตรงปลายแหลม ชาวบ้านที่มาออกกำลังกายสะท้อนปัญหาว่าบริเวณนั้นค่อนข้างมืด และบางท่านก็มาออกกำลังกายตั้งแต่เช้าฟ้ายังไม่สาง ก็อาจเกิดอันตรายจากอาชญากรรมในอนาคต อยากให้มีแสงสว่างให้มากขึ้น ก็ฝากท่ารองนรินทร์ ฝ่ายบริหารด้วย เรื่องไฟส่องสว่าง และเรื่องเครื่องออกกำลังกายที่เสียและชำรุด ก็ควรที่จะซ่อมแซมให้อยู่ในสภาพที่ใช้งานได้ เพราะมีหลายตัวที่ชำรุดทรุดโทรม ผมขอตามอีกหนึ่งโครงการคือ ชุดเด็กเล่น และเครื่องออกกำลังกายที่ผมขอให้ไปตั้งบริเวณเรือรบ ไม่ทราบว่าโครงการนี้ได้ดำเนินการไปถึงไหนแล้ว ขอบคุณมากครับ

นายกิตติ บัวสมุย - มีท่านสมาชิกท่านใดเพิ่มเติมอีกไหมครับ

นายนรินทร์ วัฒนปักษ์ - ผมขอชี้แจงที่เพื่อนสมาชิกได้สอบถามมาว่า เรื่องไฟฟ้าในตลาดเก่าและในสวนสาธารณะ ผมได้หารือกับทางกองช่าง ตอนนี้ได้เริ่มดำเนินการไปแล้ว น่าจะแล้วเสร็จในอีกไม่นาน เพราะต้องยกเลิกระบบเก่าและนำระบบใหม่มาใช้ จะรีบดำเนินการให้เร็วที่สุด

นายยงยุทธ พิริยสถิต - ผมขอชี้แจงเพิ่ม ผมเสียดายแทนพี่น้องชาวบ้านใต้ ที่ท่านนายกจะไม่ยกที่ดินบริเวณนั้นให้เป็นทางเข้าแล้ว รอให้ท่านอารมณ์ดีก่อน ผมว่าท่านน่าจะเปลี่ยนใจได้ ท่านเจตนาดีที่ยกให้อยู่แล้ว และผมขอบคุณเพื่อนสมาชิกทุกท่านที่เข้าร่วมกันประชุมในวันนี้

นายกิตติ บัวสมุย - ผมขอฝากไปทางผู้บริหาร เกี่ยวกับการจัดซื้อจัดจ้างซองใส่เอกสารและวัสดุอื่นๆนะครับ มันเปาะบางมากครับ ไม่สามารถใส่เอกสารที่มีจำนวนมากแบบนี้ได้นะครับ

นายยงยุทธ พิริยสถิต - ครับ ผมจะนำไปคุยในที่ประชุมหัวหน้าส่วนหัวหน้าฝ่ายในวันพรุ่งนี้ให้นะครับ

นายกิตติ บัวสมุย - ขอขอบคุณท่านนายก ท่านผู้บริหารและเพื่อนสมาชิกทุกท่านที่เข้าร่วมประชุมในวันนี้ครับ ผมขอปิดการประชุมครับ

ปิดประชุมเวลา 12.28 น.

(ลงชื่อ) เลขานุการสภาเทศบาลฯ

(นายพงศ์ธร ทองสอน)

(ลงชื่อ) ประธานสภาเทศบาลฯ

(นายกิตติ บัวสมุย)

-24-

**คณะกรรมการตรวจรายงานการประชุม**

(ลงชื่อ) คณะกรรมการตรวจรายงานการประชุม

(นายกิตติ บัวสมุย)

(ลงชื่อ) คณะกรรมการตรวจรายงานการประชุม

(นายสันติ ยวนานนท์)

(ลงชื่อ) คณะกรรมการตรวจรายงานการประชุม

(นายณฤทธิ์ สมพลเดช)

รายงานการประชุมสภาเทศบาลตำบลเกาะพะงัน ได้มีมติรับรองแล้วประชุมสภาสมัย...................

สมัยที่................ประจำปี 2563 เมื่อวันที่.............เดือน................................พ.ศ. 2563

(ลงชื่อ) ประธานสภาเทศบาลฯ

(นายกิตติ บัวสมุย)